KPT bentuk jawatankuasa khas kaji dasar pendidikan tinggi

KUALA LUMPUR, 13 Mac - Dasar pendidikan tinggi nasional kini sedang disemak dan dikaji secara terperinci oleh sebuah jawatankuasa khas yang dibentuk Kementerian Pendidikan Tinggi (KPT).Timbalan Menteri Pendidikan Tinggi, Datuk Mohd Yusof Apdal berkata jawatankuasa khas itu berperanan melihat kekuatan dan kelemahan dasar-dasar sedia ada seterusnya memberi saranan serta pandangan untuk penambahbaikan.

"Keahlian jawatankuasa ini akan melibatkan tokoh-tokoh dalam pendidikan tinggi dan tokoh-tokoh terkemuka industri yang boleh menyumbang idea dan buah fikiran yang bernas secara holistik bagi meningkatkan kualiti dan prestasi penyampaian pendidikan tinggi.

"Jawatankuasa ini akan diperuntukkan masa tiga bulan untuk mengemukakan dapatan dan saranan penambahbaikan yang bakal menjadi asas pembangunan pelan induk pendidikan tinggi negara," katanya ketika menjawab pertanyaan Ahli Parlimen Indera Mahkota, Datuk Seri Saifuddin Abdullah di Dewan Rakyat.Tambah Mohd Yusof, dasar-dasar yang sudah tidak relevan akan dihentikan atau ditambah baik serta diperkemas.  Pada masa sama cadangan dasar-dasar baharu akan dibuat sesuai cabaran dan perkembangan semasa.


Ahmad Sabki dilantik Pengerusi SSM berkuat kuasa 1 Mac

KUALA LUMPUR, 13 Mac - Ahmad Sabki Yusof dilantik sebagai Pengerusi Suruhanjaya Syarikat Malaysia (SSM) yang baharu berkuat kuasa 1 Mac lepas.SSM dalam kenyataan berkata, Ahmad Sabki yang berkelulusan Sarjana Pentadbiran Perniagaan dan Sarjana Undang-Undang Perbandingan daripada Universiti Islam Antarabangsa, adalah seorang yang berpengalaman luas dalam bidang berkaitan syarikat dan komersial.Beliau juga pernah memegang jawatan utama di pelbagai syarikat, organisasi dan firma guaman dalam tugasan berkaitan undang-undang komersial, pengurusan, tadbir urus korporat, pematuhan serta pengurusan risiko.


Kereta hilang kawalan, wanita nyaris maut

SIK, 13 Mac - Seorang wanita nyaris maut apabila kereta dipandunya hilang kawalan sebelum terbabas dan memasuki ruang hadapan sebuah rumah di Kampung Carok Tenang, di sini. Kejadian berlaku ketika Nurul Ajman Yub, 28, dalam perjalanan pulang dari Bandar Baru Beris Jaya ke rumahnya di Kampung Landai, Mukim Sok. "Berdasarkan keterangan saksi, kereta berkenaan dipercayai cuba mengelak sesuatu sebelum terbabas dan bergesel dengan tiang elektrik lalu merempuh tiang hadapan rumah seorang penduduk," kata Pengarah Pasukan Briged Bomba Sukarela Yayasan Jariah Malaysia (BSYJM), Mahadzir Abd Hamid.  Akibat rempuhan tersebut, kenderaan jenis Perodua Alza remuk di bahagian hadapan. Mangsa yang trauma dengan kejadian itu diberikan rawatan kecemasan di Hospital Sik sebelum dibenarkan pulang ke rumah.

(Foto menunjukkan keadaan kereta Nurul Ajman yang terbabas di hadapan kediaman penduduk)

Pihaknya yang menerima panggilan kecemasan daripada penduduk bergegas ke lokasi bagi mengalihkan kenderaan tersebut. Operasi dijalankan dengan bantuan sebuah jentolak dan kenderaan berkenaan berjaya dikeluarkan dari lokasi kejadian menggunakan jentera BSYJM dan dengan kerjasama penduduk setempat.


RISDA Negeri Sembilan galak pekebun kecil hasilkan lateks

SEREMBAN, 13 Mac-hak Berkuasa Kemajuan Pekebun Kecil Perusahaan Getah (Risda) Negeri Sembilan menggalakkan pekebun-pekebun kecil tanaman getah untuk menghasilkan pengeluaran lateks atau susu getah sebagai alternatif meningkatkan pendapatan mereka.Timbalan Pengarahnya, Kamarul Azizi Mat Zin berkata pihaknya sentiasa berusaha untuk meyakinkan pekebun-pekebun kecil memandangkan lateks kurang mendapat sambutan berbanding getah beku atau sekerap."Kita telah turun ke lapangan untuk supaya pekebun kecil ni melaksanakan daripada segi pengeluaran lateks supaya pekebun kecil mendapat pendapatan yang lebih daripada skraplah. Sesetengah pekebun fikir agak sukar. Tapi sebenarnya lateks ini memudahkan kerja kita. Pandangan atau persepsi pekebun kecil ini kita kena ubah", katanya ketika ditemui RTM di Pejabat RISDA, Seremban.Dalam pada itu, usaha tersebut juga dilihat bagi menyumbang kepada capaian sasaran penghasilan lateks dalam negara berikutan kira kira 80 peratus kegunaan domestik bahan berkenaan adalah hasil import.

(Timbalan Pengarah RISDA Negeri Sembilan, Kamarul Azizi Mat Zin)


Kestabilan politik, tarik pelabur luar- TYT Melaka

AYER KEROH, 13 Mac- Yang Dipertua Negeri Melaka, Tun Dr Mohd Ali Mohd Rustam mahu kestabilan politik di Melaka dapat dikekalkan demi kesejahteraan rakyat.  Jelasnya, kestabilan politik penting dalam menarik kedatangan pelabur ke Melaka untuk pembangunan negeri. Beliau turut mengingatkan seluruh barisan kepimpinan kerajaan negeri untuk menumpukan usaha melunaskan janji dalam Pilihanraya Umum (PRU) yang lalu.  “Justeru saya juga amat berharap agar wakil-wakil rakyat dapat melaksanakan tanggungjawab dan amanah yang telah diberikan oleh rakyat, merangka dasar-dasar pembangunan negeri yang mampu menarik lebih banyak pelaburan demi pembangunan ekonomi dan kesejahteraan rakyat negeri Melaka,"katanya.Dalam pada itu beliau juga menyeru masyarakat untuk bersama mendukung konsep Malaysia Madani dalam kerangka pembangunan ekonomi negeri dan demi sahsiah Melaka.  Beliau berkata demikian dalam ucapannya pada Perasmian Pembukaan Persidangan Pertama, Penggal Kedua, Dewan Undangan Negeri Melaka ke-15 di Seri Negeri, Ayer Keroh.Sementara itu, Tun Dr Mohd Ali menyarankan kerajaan negeri ini, mengaktifkan semula Majlis Teknologi Hijau dan Perubahan Iklim Melaka. Jelas beliau, dengan penubuhannya beberapa inisiatif hijau berimpak tinggi dapat diteruskan.  Ia termasuk inisiatif kecekapan tenaga, mempertingkat tenaga boleh diperbaharui dan penggunaan produk biodegradasi. Katanya langkah ini penting, berikutan kadar pelepasan gas rumah kaca bagi Melaka pada 2017 ialah sebanyak 6.3 juta tan karbon dioksida dan dijangka terus meningkat atas pelbagai faktor pembangunan ekonomi.

(Tun Dr Mohd Ali Mohd Rustam memeriksa perbarisan kawalan hormat pada  Perasmian Pembukaan Persidangan Pertama, Penggal Kedua, Dewan Undangan Negeri Melaka ke-15)


Prestasi pelaburan memberangsangkan - Liew Chin Tong

KUALA LUMPUR, 13 Mac- Malaysia merekodkan prestasi memberangsangkan dengan kelulusan pelaburan yang diluluskan dalam pelbagai sektor padatahun 2021 sebanyak RM309.4 bilion dan bagi tahun 2022 dengan jumlah pelaburan bernilai RM264.6 bilion. Daripada keseluruhan jumlah pelaburan tahun 2022, pelaburan asing menyumbang melebihi separuh iaitu 61.7% atau RM163.3 bilion, manakala pelaburan domestik menyumbang 38.3% atau RM101.3 bilion.

(Timbalan Menteri Perdagangan Antarabangsa dan Industri, Liew Chin Tong)

Jelas Timbalan Menteri Perdagangan Antarabangsa dan Industri, Liew Chin Tong, jumlah pelaburan yang diluluskan ini berpotensi mewujudkan sejumlah 140,370 peluang pekerjaan baharu. "Bagi tempoh 2018 hingga Julai 2022, sebanyak 3,893 projek pengilangan dengan jumlah pelaburan sebanyak RM503.3 bilion telah diluluskan di dalam negara. Projek-projek ini telah menyediakan 331,509 peluang pekerjaan. Daripada jumlah ini, sebanyak RM388.2 bilion (77.1%) adalah pelaburan langsung asing manakala RM115.1 bilion (22.9%) merupakan pelaburan langsung domestik," katanya.Tambahnya lagi, Asia Tenggara kini telah menjadi tumpuan dunia iaitu syarikat-syarikat Amerika Syarikat dan Eropah tidak lagi mahu terlalu terikat dengan pelaburan di negara China sahaja melalui model “China + 1”, atau mahu beralih keluar daripada China. Manakala, syarikat-syarikat China yang menjadi pembekal kepada syarikat-syarikat Eropah dan Amerika Syarikat turut memilih Asia Tenggara sebagai destinasi pelaburan pilihan.

Liew Chin Tong menjawab pertanyaan ahli parlimen Sri Gading, Aminolhuda Hassan.


SPRM cari 'Datuk Roy'

KUALA LUMPUR, 13 Mac- Suruhanjaya Pencegahan Rasuah Malaysia (SPRM) sedang mengesan seorang lelaki tempatan dikenali sebagai ‘Datuk Roy’ bagi membantu siasatan kes rasuah melibatkan program Jana Wibawa, di sini.SPRM dalam kenyataan hari ini memaklumkan 'Datuk Roy' atau nama sebenarnya Mohd Hussein Mohd Nasir, 54 tahun mempunyai alamat terakhir di No. 3, Lorong 3 RRM Semambu, 25350 Kuantan, Pahang.Sehubungan itu, orang ramai yang mengenali atau mempunyai maklumat mengenai lelaki itu diminta menghubungi pegawai penyiasat Mohammad Asyraf Mustafa menerusi talian 013-4405210.Semalam, Bernama melaporkan SPRM menahan seorang pegawainya dan tiga individu lain termasuk seorang wanita pada Khamis lepas kerana dipercayai meminta dan menerima rasuah sebanyak RM400,000 bagi mengelakkan siasatan melibatkan kes program Jana Wibawa.Menurut sumber, wanita berkenaan bagaimanapun telah dibebaskan dengan jaminan SPRM, manakala tiga suspek lain kini direman hingga esok.Sehubungan itu, SPRM sedang mencari 'Datuk Roy' yang sebelum ini pernah dituduh di mahkamah dan dijatuhkan hukuman penjara atas kesalahan rasuah, kerana dipercayai menjadi perancang utama dalam kes rasuah berkenaan.-BERNAMA

(Individu yang dikenali sebagai 'Datuk Roy' yang sedang dikesan oleh SPRM)


Sultan Selangor titah MAIS beri peringatan

SHAH ALAM, 13 Mac- Sultan Selangor, Sultan Sharafuddin Idris Shah AlHaj mengingatkan Majlis Agama Islam Selangor, MAIS supaya berterusan mengeluarkan arahan dari semasa ke semasa agar umat Islam khususnya orang-orang politik tidak menjadikan masjid dan surau di negeri Selangor sebagai pentas untuk mereka berceramah dan berkempen menjelang Pilihan Raya Negeri yang akan datang."Beta menyeru untuk semua pihak yang mengambil bahagian di dalam pilihan raya nanti agar mematuhi peraturan sedia ada dan saling hormat menghormati satu sama lain. Ingatlah, tingkah laku orang-orang politik semasa tempoh kempen akan disaksikan dan dinilai oleh rakyat sebelum mereka membuat pemilihan," titahnya.

(Sultan Selangor, Sultan Sharafuddin Idris Shah dan Tengku Permaisuri Selangor, Tengku Permaisuri Norashikin berkenan berangkat sempena Istiadat Pembukaan Mesyuarat Pertama Persidangan Penggal Keenam Dewan Undangan Negeri (DUN) Selangor Yang Keempat Belas Tahun 2023 di Bangunan Dewan Negeri Selangor / Foto Bernama)

Baginda turut mengingatkan semula agar tidak menjadikan masjid dan surau sebagai medan dan propaganda politik kepartian.Sultan Selangor beberapa kali menitahkan MAIS dan Jabatan Agama Islam Selangor agar memastikan masjid dan surau bebas dari unsur-unsur politik yang boleh memecahbelahkan perpaduan dan keharmonian umat Islam. Justeru, titah Baginda, hanya mereka yang benar-benar mahir dan mempunyai pengetahuan yang luas mengenai agama Islam sahaja yang layak untuk diberikan tauliah untuk mengajar bagi mengelakkan anasir ajaran sesat serta budaya fitnah-memfitnah dari berlaku.Baginda bertitah selepas berkenan menyempurnakan istiadat pembukaan persidangan penggal ke-enam Dewan Undangan Negeri Selangor ke-14 di Shah Alam, hari ini Berangkat sama, Tengku Permaisuri Selangor, Tengku Permaisuri Norashikin.Sidang Dewan Negeri Selangor dijadual berlangsung selama dua minggu bermula esok.


"Penat tunggu, bila projek mendalamkan S. Merang nak siap?"

(Sekitar pemandangan di muara Sungai Merang)

SETIU, 13 Mac- Selepas lebih puluhan tahun, masalah muara cetek di Sungai Merang, Setiu masih lagi tiada jalan penyelesaian muktamad. Sudah tidak sabar menunggu, para nelayan, pengusaha resort dan bot pelancongan di Merang, disini mengambil inisiatif mengumpul wang hampir RM20,000 dalam tempoh beberapa hari bagi mendalamkan muara sungai itu untuk tempoh jangka pendek.  Langkah terdesak itu dilakukan, supaya rayuan melibatkan penjanaan ekonomi kira-kira 3,000 komuniti penduduk dari beberapa buah kampung di Merang yang bergantung kepada hasil laut dan menggunakan muara kuala sungai berkenaan sebagai laluan, dapat diambil perhaatian segera oleh pihak atasan.  Sebelum ini bermula November lalu sehingga akhir Februari, aktiviti pelancongan ke pulau-pulau peranginan di negeri itu dihentikan seketika, kerana musim tengkujuh monsun timur laut.  "Kalau kuala tu cantik, walaupun ombak ada.. gelombang sikit-sikit, nelayan boleh keluar tetapi jika kuala cetek, nelayan tidak berani nak keluar,"keluh Jamaluddin Mohamad, salah seorang nelayan di Merang.Bukan sahaja golongan nelayan, malah operator pusat pelancongan di kawasan tersebut turut terjejas."Bot kita sendiri pun pernah terbalik, melibatkan kerugian, kalau tidak silap saya sekitar RM30,000 pada ketika itu. Sudah pasti, ia menjejaskan reputasi kami, selain melibatkan keselamatan orang ramai. Kita takut pelancong serik untuk datang ke Pulau Redang melalui muara sungai Merang,"kata Khairul Azizi Mohamad, salah seorang pengusaha resort di Pulau Redang Melalui wakil dilantik, penduduk berjaya mengumpul kutipan yang diperlukan, seterusnya menyewa sebuah jengkaut (tambahan jentera) bagi mempercepatkan kerja-kerja mendalamkan muara Sungai Merang."Kita terpaksa menyewa jengkaut untuk membuat benteng penahan ombak dan laluan supaya nelayan tidak perlu menolak bot pada waktu pagi dan tengah hari," luah Azhar Che Razak, wakil pengusaha resort dan bot pelancong Merang. Kerja-kerja membina banteng itu termasuk meletakkan beg guni pasir bagi mempermudahkan laluan bot pelancong dan bot nelayan melalui muara tersebut. Langkah itu sekali gus mengurangkan risiko terhadap kerosakan enjin bot, sebelum ini penduduk dilaporkan amat bergantung kepada faktor pasang dan surut air laut.  Penduduk mendakwa ketika keadaan berombak, boleh menyebabkan bot berpusing dan boleh mengundang kepada risiko bot terbalik.  Menyedari masalah itu, Ketua Cabang PKR Setiu Wan Rahim Wan Hamzah memaklumkan akan membawa memorandum mengenai muara sungai Merang cetek ini, ke Kongres Nasional Khas PKR di Stadium Melawati Shah Alam pada 18 Mac ini sebelum diserahkan kepada Presiden PKR Datuk Seri Anwar Ibrahim sendiri selaku Perdana Menteri. "Pada 22 Februari saya dah hantar satu surat lagi merayu kepada Kementerian Alam Sekitar, melalui menterinya, Nik Nazmi supaya ambil tahu hal ini, dengan segera supaya aktiviti ekonomi dan aktiviti berkaitan dengannya boleh berjalan dengan lancar," jelas Wan Rahim. Beliau berharap usaha tersebut mendapat perhatian, dalam usaha mempercepatkan pelan projek jangka panjang muara sungai Merang, Setiu, yang sekian lama menjadi igauan para pemandu bot pelancong dan nelayan yang berulang-alik mencari rezeki di lautan.

(Kerja-kerja mendalamkan muara sungai, hasil inisiatif sendiri nelayan, pengusaha resort dan penguasaha bot)


MITI pantau Proton dan Perodua

KUALA LUMPUR, 13 Mac- Kementerian Perdagangan Antarabangsa dan Industri (MITI) akan sentiasa memantau pematuhan PROTON dan PERODUA ke atas kriteria yang telah ditetapkan.  Timbalan Menteri Perdagangan Antarabangsa dan Indsutri Liew Chin Tong memaklumkan di bawah Dasar Automotif Nasional 2020 (NAP 2020), kriteria ditetapkan sebagai Projek Kenderaan Malaysia (Malaysian Vehicle Project) boleh dijadikan panduan mengenai status PROTON sebagai pengeluar kereta nasional.

(Timbalan Menteri Perdagangan Antarabangsa dan Indsutri Liew Chin Tong)

"Berdasarkan status semasa, PROTON masih memenuhi kriteria-kriteria tersebut. Sebagai contoh, PROTON telah menyediakan peluang pekerjaan kepada rakyat tempatan, iaitu sekitar 8,500 orang di mana 99% adalah rakyat tempatan. "Selain itu, PROTON telah melantik lebih 180 syarikat tempatan Tahap 1 dalam rantaian pembekalan keseluruhannya, dan nilai purata perolehan tempatan adalah di antara 75% sehingga 80% terutamanya bagi model-model yang dibangunkan secara tempatan sepenuhnya," katanya ketika menjawab soalan wakil Petaling Jaya Lee Chean Chung.


Dakwaan rasuah, pengurus pejabat kerajaan direman

KUALA TERENGGANU, 13 Mac- Seorang pengurus di sebuah jabatan kerajaan Persekutuan di Terengganu direman tujuh hari bagi membantu siasatan berhubung kes kuasa.  Perintah reman dikeluarkan Majistret Nik Mohd Tarmizie Nik Shukri bermula hari ini sehingga Ahad depan.  Tertuduh ditahan ketika hadir memberi keterangan kira-kira pukul 4.50 petang semalam.  Tertuduh disyaki menggunakan jawatannya bagi mendapatkan suapan untuk dirinya sendiri melalui perolehan kerja pembaikan kenderaan jabatan sekitar tahun 2019 hingga 2022.  Terdahulu beliau yang berumur 44 tahun ditahan di pejabat Suruhanjaya Pencegahan Rasuah Malaysia.  Kes disiasat mengikut Seksyen 23 (1) Akta SPRM 2009.

(Suspek diiringi pegawai ketika tiba di kompleks mahkamah)


PEDi jadi lokasi PDPR murid terjejas banjir

JOHOR BAHRU, 13 Mac- Pusat Ekonomi Digital (PEDi) dicadang menjadi lokasi Pengajaran Dan Pembelajaran Di Rumah (PdPR) bagi murid terjejas banjir di Johor. Perbincangan akan dibuat dengan Kementerian Pendidikan dan Jabatan Pendidikan Johor berhubung perkara berkenaan.

(Menteri Komunikasi dan Digital, Fahmi Fadzil menyampaikan bantuan pascabanjir di Kampung Sungai Tiram, Johor Bahru)

Menteri Komunikasi dan Digital, Fahmi Fadzil berkata, Suruhanjaya Komunikasi dan Multimedia Malaysia (SKMM) juga akan bekerjasama dengan Jabatan Pendidikan Johor bagi mengenalpasti sekolah-sekolah di kawasan terkesan banjir yang terjejas rangkaian telekomunikasi. Langkah ini bagi memastikan masalah rangkaian selesai apabila sesi persekolahan bermula minggu depan. Setakat ini, 80 daripada 160 menara telekomunikasi yang terkesan akibat banjir di negeri ini sudah dihidupkan semula. "Tapi setakat semalam lebih daripada separuh telah berjaya kita hidupkan semula cabaran mungkin bagi kawasan seperti daerah Batu Pahat yang mana pada waktu ini masih terkesan akibat banjir," katanya kepada pemberita selepas menyampaikan bantuan pascabanjir di Kampung Sungai Tiram, Johor Bahru. Sementara itu, 40 lokasi menara telekomunikasi termasuk stesen dan pencawang di seluruh negara sudah melalui proses ‘site-hardening’, supaya rangkaian masih boleh diakses walaupun terjejas banjir.


Usahawan terjejas banjir dibenar tangguh bayaran pinjaman

KUALA LUMPUR, 13 Mac - Kementerian Pembangunan Usahawan dan Koperasi memberi kelonggaran penjadualan semula atau penangguhan bayaran sehingga enam bulan kepada usahawan terjejas banjir khususnya yang mendapat pembiayaan daripada agensi di bawahnya.Menterinya, Datuk Ewon Benedick berkata kelonggaran itu sebahagian daripada dasar kementeriannya untuk membantu golongan usahawan yang terkesan akibat bencana.

"Mengenai banjir terutama usahawan yang terjejas dan mereka yang meminjam daripada agensi kita, ada dasar untuk beri kelonggaran kepada usahawan ini ."Usahawan ini boleh memohon untuk menjadualkan pembiayaan atau menangguh pembayaran mereka sehingga maksimum enam bulan," katanya ketika menjawab soalan tambahan Ahli Parlimen Tenggara,Manndzri Nasib di Dewan Rakyat.Menjawab soalan asal Manndzri yang meminta jaminan kementerian itu untuk terus membantu usahawan khususnya golongan belia dalam berdepan krisis ekonomi yang dijangka berlaku tahun ini, Ewon berkata, kerajaan komited membantu semua usahawan dalam memastikan kelangsungan perniagaan mereka.


Hak kebebasan bersuara, KKD nilai semula Akta 588

(Timbalan Menteri Komunikasi dan Digital, Teo Nie Ching)

KUALA LUMPUR, 13 Mac- Kementerian Komunikasi dan Digital, KKD sedang menilai dan mengkaji Akta Komunikasi dan Multimedia 1998 [Akta 588], terutamanya  seksyen. Ia sebagai langkah memastikan kebebasan bersuara yang diberikan perlu limitasi dan tidak menyentuh sensitiviti yang boleh menjejaskan keharmonian negara.

Timbalan Menteri Komunikasi dan Digital, Teo Nie Ching berkata, KKD sekarang dalam usaha mengkaji semula seksyen 233 supaya pindaan boleh dibuat untuk memberi kuasa yang lebih besar SKMM."Antaranya cadangan yang kami terima, kita hendak tambah lagi, menaikkan lagi hukuman yang boleh dikenakan di bawah seksyen 233 ini dan akhirnya kita rasa platform sosial media itu merupakan satu perkara yang memang membahayakan jadi kita akan mengkaji bagaimana kita boleh mengawal selia mereka,"katanya.Tambah beliau lagi, KKD berpendirian bahawa setiap individu mempunyai kebebasan bersuara dalam berpolitik untuk menyatakan pendapat dan kritikan namun haruslah sentiasa berpegang kepada peruntukan undang-undang dan tidak melanggar norma budaya masyarakat di negara ini.

“Kebebasan bersuara tidak bermaksud seseorang individu boleh membuat tomahan, fitnah dan mengeluarkan kata-kata kesat terhadap institusi raja mahupun memperlekeh agama atau berbaur perkauman,” katanya semasa sesi Pertanyaan-Pertanyaan Menteri (MQT) di Dewan Rakyat hari ini.


KKD optimis capai 80 peratus 5G hujung tahun

KUALA LUMPUR, 13 Mac - Kementerian Komunikasi dan Digital (KKD) kekal optimis pelaksanaan rangkaian 5G akan mencapai liputan sasaran 80 peratus kawasan berpenduduk di seluruh negara menjelang hujung tahun ini.Timbalan Menteri Komunikasi dan Digital, Teo Nie Ching berkata sebanyak 4,363 tapak 5G telah siap dibangunkan Digital Nasional Berhad (DNB) di seluruh negara setakat 28 Februari 2023.

"Pembekal perkhidmatan mengamalkan konsep teknologi neutral di mana tiada perbezaan di antara perkhidmatan 5G dan perkhidmatan 4G. Berdasarkan laporan yang diterbitkan oleh Kesatuan Telekomunikasi Antarabangsa (ITU) setiap tahun di mana kadar mampu milik pakej runcit dibandingkan dengan Pendapatan Negara Kasar (GNI) per kapita. "Harga perkhidmatan mudah alih di Malaysia adalah munasabah. Sebagai contohnya, bagi pakej asas data, panggilan dan sms mudah alih untuk penggunaan rendah dan tinggi, malaysia menduduki tempat ke-3 di rantau Asean selepas Singapura dan Brunei," katanya ketika menjawab pertanyaan Ahli Parlimen Bagan, Lim Guan Eng di Dewan Rakyat.Sehingga kini, 54.7 peratus ketersediaan liputan rangkaian 5G di kawasan berpenduduk telah siap dibangunkan.Tambah Nie Ching, pihaknya kini sedang membuat libat urus bersama syarikat telekomunikasi bagi memastikan kos liputan 5G kekal rendah dan boleh diakses pengguna seluruh negara.


TRAXXfm anjur Mini Carnival Love Your Self

(Majlis perasmian ‘TRAXXfm Mini Carnival Love Yourself’)

KUALA LUMPUR, 13 Mac- Kesedaran mengenai kepentingan menjalankan pemeriksaan kesihatan berkala dalam kalangan warga Jabatan Penyiaran Malaysia diteruskan menerusi penganjuran ‘TRAXXfm Mini Carnival Love Yourself’. Pengurus TRAXXfm, Tan Lee Woon program sebegini dianjurkan sejak 2016 bagi mempromosi gaya hidup sihat dan secara sukarela mengajak warga jabatan menderma darah bagi membantu golongan memerlukan.Antara aktiviti yang menjadi tumpuan ialah ceramah kesihatan, pameran, saringan kanser serendah minima RM 50 dan saringan kanser secara percuma kepada golongan B40. "Selain daripada meningkatkan kesedaran tentang kepentingan kesihatan, ia juga peringatan kepada warga rtm..dengan tubuh badan yang sihat dan cergas..kita dapat menyumbang dan memberi perkhidmatan lebih baik kepada jabatan dan negara."Saya melihat penglibatan dan penyertaan warga RTM hari ini amat menggalakkan, tanpa bantuan dan sokongan jitu rakan kerjasama kami iaitu PPUM, UiTM Specialist Centre, Cancer Society Malaysia dan PBSM memang sukar untuk kami sediakan saringan kesihatan, pameran kesihatan dan saringan kanser,"kata Tan Lee Woon, Pengurus TRAXXfm.Tambahnya, program ini simbolik sebagai acara pembukaan memulakan kemeriahan sambutan ulang tahun RTM ke 77 pada 1 April ini. Tan Lee Woon ditemui pemberita selepas majlis pelancaran Mini Carnival Love Your Self di Angkasapuri.Selain warga RTM, program ini turut dihadiri pendengar setia radio TRAXXfm. Mereka merupakan antara 10 pendengar bertuah radio TRAXXfm yang dijemput memeriahkan Mini Carnival Love Your Self di Angkasapuri.

(Antara aktiviti yang menjadi tumpuan ialah program derma darah)


Program Protege beri manfaat kepada 12,450 graduan

KUALA LUMPUR, 13 Mac- Kementerian Pembangunan Usahawan dan Koperasi (MEDAC) melalui Professional Training and Education for Growing Entrepreneurs (PROTEGE) telah merancang untuk melaksanakan beberapa program keusahawanan di kalangan graduan pada tahun 2023 yang melibatkan peruntukan sebanyak RM5 juta. Menteri Pembangunan Usahawan dan Koperasi Datuk Ewon Benedick berkata, pelaksanaan program melalui Professional Training and Education for Growing Entrepreneurs (Protege) itu dijangka memberi manfaat kepada kira-kira 12,450 siswazah.

(Menteri Pembangunan Usahawan dan Koperasi Datuk Ewon Benedick)

"Ia dijangka memberi manfaat kepada hampir 12,450 graduan melalui pelaksanaan program seperti berikut latihan intensif dalam talian bagi usahawan generasi baru (N-gene), program usahawan perantis (SPACE), program penempatan latihan kerjaya & keusahawanan TVET(GRACE), latihan asas keusahawanan (ETR101) dan program kembara kerjaya (ROAD),"katanya. Pihak kementerian juga menyediakan pelbagai dana khusus dan latihan keusahawanan pada tahun 2023 bagi membantu usahawan belia untuk meneruskan kelangsungan perniagaan. Antaranya melalui Tekun Nasional, Bank Rakyat, SME Corp, PERNAS dan Institut Keusahawanan Negara.Beliau berkata demikian bagi menjawab soalan Manndzri Nasib (BN-Tenggara) yang meminta jaminan kerajaan untuk terus membantu golongan usahawan khususnya usahawan belia dalam memastikan kelangsungan perniagaan mereka dalam menghadapi krisis ekonomi yang dijangka berlaku pada tahun ini.


Veteran ATM diminta daftar dengan JHEV untuk BSH

KUALA LUMPUR, 13 Mac - Kementerian Pertahanan meminta veteran Angkatan Tentera Malaysia (ATM) supaya berdaftar dengan Jabatan Hal Ehwal Veteran (JHEV) ATM bagi memudahkan pemberian Skim Bantuan Sara Hidup (BSH). Menterinya, Datuk Seri Mohamad Hassan berkata kebanyakan veteran ATM yang tidak berdaftar adalah dari Sabah dan Sarawak.

"Kami mengalakkan, memohon dan meminta supaya persatuan angkatan tentera veteran mencari dan mendaftarkan veteran-veteran yang belum lagi mendaftar untuk kita dapat kesan."Walaubagaimanapun, jumlah veteran yang telah mendaftar melebihi 200,000 lebih. Jadi InsyaAllah, perlahan kebanyakan yang tidak berdaftar ini daripada kawasan Sabah dan Sarawak mereka ramai yang tidak daftar dan menghairankan kami," katanya ketika menjawab pertanyaan Ahli Perlimen Mersing, Muhammad Islahuddin Abas di Dewan Rakyat.Seramai 8,730 orang merupakan veteran tidak berpencen yang menerima BSH sebanyak RM300 sebulan.


Kuda berlari di LPT 2, kenderaan pengangkut kemalangan

KEMAMAN, 13 Mac - Pengguna Lebuh Raya Pantai Timur 2 (LPT 2) dikejutkan dengan aksi seekor kuda putih yang berlari di Lebuh Raya itu selepas kenderaan yang membawanya terlibat dalam kemalangan di Kilometer 251.9, LPT 2 berhampiran Cheneh, di sini semalam.Dalam kejadian pada pukul 9.30 pagi itu, kuda tersebut kelihatan berkeliaran di tengah-tengah lebuh raya berkenaan tanpa arah sebelum berjaya dijinakkan dan ditangkap semula pemiliknya kira-kira satu setengah jam kemudian.

Ketua Polis Daerah Kemaman, Superintendan Hanyan Ramlan berkata kejadian berlaku apabila kenderaan pikap jenis Ford yang membawa kuda terbabit terlibat dalam kemalangan dengan sebuah lori."Sewaktu kejadian kenderaan pikap terbabit dalam perjalanan untuk membawa kuda berkenaan ke Kuala Terengganu dari Johor Bahru. Kemalangan tersebut telah mengejutkan kuda terbabit yang kemudiannya bertindak keluar dan berlari tanpa arah di laluan lebuh raya berkenaan.“Kedua pemandu kenderaan terlibat yang masing-masing berusia 34 dan 48 tahun tidak mengalami kecederaan serius,” katanya, di sini hari ini.Hanyan berkata pemilik kuda terbabit yang berusia 48 tahun akhirnya berjaya memujuk dan menjinakkan haiwan peliharaannya pada pukul 11 pagi.Terdahulu, tular di laman sosial sebuah video berdurasi 33 saat aksi kuda tersebut berlari di lebuh raya itu.


Projek PIP dijangka siap suku ke-4 tahun hadapan

KUALA LUMPUR, 13 Mac - Kerajaan telah meluluskan peruntukan pembangunan bagi membiayai infrastruktur sokongan projek Perlis Inland Port (PIP)Menteri Ekonomi, Rafizi Ramli berkata ia melibatkan tiga komponen merangkumi laluan khas, jejambat dan laluan keretapi yang dijangka siap pada suku keempat tahun hadapan.

"Sehingga 31 Januari 2023, pembinaan komponen laluan khas telah mencatatkan kemajuan sebanyak 40.25% manakala komponen jejambat dan laluan keretapi masih di peringkat kerja awalan dengan kemajuan fizikal sebanyak 1.41%. "Pembinaan infrastruktur luaran bagi projek PIP ini dijangka akan siap sepenuhnya pada suku keempat tahun 2024 selari dengan penyiapan komponen projek PIP yang dibangunkan oleh kerajaan negeri Perlis," katanya ketika menjawab pertanyaan Ahli Perlimen Arau, Datuk Seri Shahidan Kasim di Dewan Rakyat.Projek PIP bernilai RM340 juta dibangunkan di bawah Rancangan Malaysia Ke-12 bertujuan mempercepat pembangunan rentas wilayah dan negeri serta kawasan luar bandar, bandar dan sempadan negara.


RM23,000 peruntukan baik pulih rumah asnaf

PERLIS, 13 Mac- Rural Capital Berhad (RCB) menyalurkan peruntukan berjumlah lebih RM23,000 untuk kerja-kerja membaik pulih rumah golongan asnaf di Perlis yang dilakukan oleh pelatih GiatMARA  Selain itu, turut disalurkan peruntukan sebanyak RM5,000 kepada Rumah Seri Kenangan, Kangar bagi membantu anak yatim dan golongan warga emas di rumah berkenaan.

(RCB jalinkan program tanggungjawab sosial korporat (CSR) dengan MARA Perlis)

Menurut Timbalan Ketua Pengarah (Keusahawanan) MARA, Datuk Zulfikri Osman, program Tanggungjawab Sosial Korporat yang melibatkan golongan asnaf seumpama ini akan dilaksanakan secara berterusan melalui beberapa siri program yang telah dirancang menerusi usaha sama melibatkan MAIPs termasuklah menempatkan anak-anak asnaf menyambung pengajian ke mana-mana institusi pendidikan MARA.  Pelaksanaan program khidmat masyarakat MARA turut dilaksanakan anak syarikatnya yang menawarkan pelbagai bentuk perkhidmatan dimana selain pendidikan, MARA turut memberi fokus kepada aspek keusahawanan khususnya dalam membangunkan masyarakat luar bandar.  Beliau memaklumkannya pada program Jalinan Kasih MARA dan Rural Capital Berhad (RCB) 2023 yang disempurnakan Raja Puan Muda Perlis, Tuanku Hajah Lailatul Shahreen Akashah Khalil di perkarangan Masjid Saidina Uthman Al-Affan Kampung Surau, Kangar.  Bersempena program ini juga, turut berlangsung program Kayuhan Berbasikal MAIPs Peduli bersama MARA dan RCB yang mana sebanyak tiga buah rumah keluarga asnaf disantuni dengan penyampaian sumbangan wang zakat MAIPs tunai bernilai RM700 bagi setiap asnaf beserta kit MAIPs Peduli berisi makanan asas dan beras fidyah diagihkan.  Turut hadir, Ketua Pegawai Eksekutif Rural Capital Berhad, Hiruddin Hashim dan Ketua Pegawai Eksekutif Petronas Lubricant Marketing Malaysia Sdn Bhd Mohd Zameer Zahur Hussin.


Persembahan TATU Tentera Darat pukau ribuan penonton

NEGERI SEMBILAN, 13 Mac- Ribuan pengunjung yang menyaksikan persembahan TATU Tentera Darat (TDM) terpukau dengan pelbagai persembahan serta demonstrasi menarik di Pusat Latihan Asas Tentera Darat (PUSASDA), semalam. Bersempena Hari Tentera Darat ke-90, kira-kira 2,000 anggota TDM mengambil bahagian dalam pertunjukan itu termasuk acara kemuncak iaitu aksi lagak ngeri oleh Army Red Warrior menerusi Akrobatik Motosikal Tentera Darat yang mendapat sorakan gemuruh penonton.

(Antara persembahan yang menarik perhatian pengunjung malam tadi)

Lebih menarik, aksi itu mencipta rekod dalam Malaysian Book of Records (MBOR) iaitu paling ramai orang menunggang sebuah motosikal dan lompatan motosikal terpanjang (Wanita) yang dipersembahkan oleh Sarjan Saidatul Husna Kamaruddin. Saidatul Husna mempamer pertunjukan mendebarkan dengan menunggang motosikal jenis Scrambler Kawasaki 250cc sambil membuat lompatan melepasi enam kereta. Aksi pertempuran anggota TDM turut mencuri tumpuan penonton menerusi demonstrasi 21 Grup Gerak Khas dengan percikan api serta bunyi tembakan, selain persembahan pancaragam, kawad senyap, tarian perang, kemahiran tempur tanpa senjata, kemahiran menunggang kuda, 'drumliner', persembahan kepakaran pasukan elit komando dan aset Tentera Darat seperti Anjing Perang. Turut hadir menyaksikan acara yang berlangsung hampir dua jam setengah itu ialah Menteri Pertahanan, Datuk Seri Mohamad Hasan; Panglima Tentera Darat Jeneral Tan Sri Zamrose Mohd Zain; Panglima Angkatan Tentera, Jeneral Tan Sri Affendi Buang dan Panglima Tentera Udara, Tan Sri Mohd Asghar Khan Goriman Khan. Karnival Hari Terbuka Tentera Darat kali ini juga meriah dengan kehadiran hampir 100,000 pengunjung, iaitu telah mencapai sasaran TDM bagi penganjuran TATU pada kali ini.


Ringgit dibuka tinggi berbanding dolar AS

KUALA LUMPUR, 13 Mac- Nilai ringgit dibuka lebih tinggi sedikit berbanding dolar AS pagi ini menjelang pengeluaran laporan inflasi Amerika Syarikat untuk bulan Feb minggu ini, kata seorang penganalisis.Pada 9 pagi, mata wang tempatan menambah nilai kepada 4.5120/5175 berbanding dolar AS daripada penutupan urus niaga Jumaat pada paras 4.5180/5220.

Ketua Ekonomi, Analisis Pasaran dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata Indeks Harga Pengguna (IHP) inflasi keseluruhan dan teras dijangka meningkat masing-masing 6.0 peratus dan 5.5 peratus pada bulan Feb berbanding 6.4 peratus dan 5.6 peratus pada bulan sebelumnya berdasarkan anggaran konsensus.“Nampaknya trend disinflasi dijangka berterusan walaupun pada kadar yang lebih perlahan."Dari sudut pasaran mata wang, ini akan terus menyokong dolar AS dalam tempoh terdekat kerana ahli Jawatankuasa Pasaran Terbuka Persekutuan (FOMC) akan bermesyuarat minggu depan," katanya kepada Bernama.Beliau turut menambah gandingan  USD/MYR diunjur  kekal sekitar RM4.50, dengan tahap rintangan dan sokongan masing-masing pada RM4.5328 dan RM4.4659.Sementara itu, ringgit diniagakan rendah berbanding sekumpulan mata wang utama.Mata wang tempatan menyusut nilai berbanding yen Jepun kepada 3.3574/3620 daripada 3.3038/3070 pada penutup Jumaat, turun  berbanding pound Britain kepada 5.4469/4535 daripada 5.4148/4196 sebelumnya dan lemah berbanding euro kepada 4.8193/8251 daripada 4.7823/7865. Pada masa yang sama, ringgit diniagakan bercampur-campur berbanding mata wang Asean.Mata wang tempatan itu lebih rendah berbanding baht Thailand kepada 12.9842/13.0075 daripada 12.8894/9064 pada Jumaat dan turun berbanding dolar Singapura menjadi 3.3420/3463 daripada 3.3316/3351 sebelumnya.Bagaimanapun, ia meningkat berbanding rupiah Indonesia kepada 291.90/292.50 daripada 292.30/292.80, manakala tidak berubah berbanding peso Filipina kepada 8.19/8.21 daripada 8.19/8.20 sebelumnya.- BERNAMA


Reformasi pendidikan, kenaikan kos haji antara tumpuan dewan rakyat

KUALA LUMPUR, 13 Mac - Pelan bagi merealisasikan reformasi pendidikan di Institut Pengajian Tinggi (IPT) dan langkah kerajaan menampung peningkatan kos untuk mengerjakan ibadah haji serta umrah, antara tumpuan Dewan Rakyat hari ini.Menurut Aturan Urusan Mesyuarat di laman rasmi Parlimen soalan mengenai reformasi pendidikan itu diajukan Datuk Seri Saifuddin Abdullah (PN-Indera Mahkota) kepada Menteri Pendidikan Tinggi.

Datuk Seri Ismail Sabri Yaakob (BN-Bera) pula ingin tahu langkah serta bantuan disediakan kerajaan bagi menampung peningkatan mendadak kos untuk mengerjakan ibadah haji dan umrah.Turut tersenarai, soalan Muhammad Islahuddin Abas (PN-Mersing) meminta penjelasan Menteri Pertahanan berhubung pelaksanaan skim Bantuan Sara Hidup (BSH) kepada veteran Angkatan Tentera Malaysia (ATM) yang tidak berpencen khususnya kategori B40.Soalan mengenai kualiti dan kos perkhidmatan 5G yang ditawarkan syarikat telekomunikasi, usaha mengurangkan kos kepada pengguna serta tempoh masa liputan 5G di seluruh negara boleh dicapai pula diajukan Lim Guan Eng (PH-Bagan) kepada Menteri Komunikasi dan Digital. Selesai sesi soal jawab, persidangan diteruskan dengan sambungan sesi perbahasan Rang Undang-Undang Perbekalan 2023 di peringkat jawatankuasa. Menurut takwim di laman Parlimen, rang undang-undang itu akan dibahas di peringkat jawatankuasa selama 10 hari.-BERNAMA


'MyCraftShoppe', bakal diperluas sebagai platform pemasaran antarabangsa

KUALA LUMPUR, 13 Mac- Aplikasi 'MyCraftShoppe' (MyCraftShop) akan diperluaskan sebagai platform pemasaran digital antarabangsa. Ketua Pengarah Kraftangan Malaysia, Ainu Sham Haji Ramli menyatakan sasaran itu bagi memperkasa pendapatan usahawan kraftangan tempatan.Ia merupakan antara inisiatif yang dilaksanakan melalui Kraftangan Malaysia di bawah Kementerian Pelancongan, Seni dan Budaya (MOTAC), selain penganjuran Hari Kraf Kebangsaan (HKK) 2023."HKK merupakan aktiviti pemasaran secara fizikal tetapi kami juga menyediakan inisiatif pemasaran secara digital di bawah platform MyCraftShoppe. Kita nak menggalakan lagi lebih ramai usahawan kraf kita mengguna pakai inisiatif yang disediakan. Kita kini ke arah digitalisasi. Jadi, kita membantu usahawan-usahawan untuk mereka lebih mahir untuk menguruskan perniagaan mereka di platform yang kita sediakan," kata Ainu Sham kepada pemberita RTM selepas majlis Penyampaian Hadiah, Beli, Putar dan Menang sempena Hari Kraf Kebangsaan 2023, di Kompleks Kraf Kuala Lumpur.

(Ketua Pengarah Kraftangan Malaysia, Ainu Sham Haji Ramli)

Bagi menggalakan kehadiran orang ramai, 15 pengunjung bertuah yang telah membuat pembelian RM500 ke atas, diberi hadiah berupa barangan produk kraf, elektrik dalam konsep putaran cabutan bertuah.Program yang dianjurkan buat kali ke-20 itu bermula pada 1 Mac lepas dan akan berlangsung sehingga hari ini. Seramai 550 usahawan menyertai program tersebut dan disasarkan nilai jualan dapat mencecah RM16 juta.


Malaysia teguh bantah usaha normalisasi rejim Israel

CYBERJAYA, 13 Mac- Naratif berkisar tentang Palestin perlu disampaikan dengan jelas bagi memastikan generasi kini memahami perjuangan membebaskan negara itu daripada kekejaman rejim Zionis Israel. Timbalan Menteri Pertahanan, Adly Zahari berkata masyarakat perlu terus menyokong dan membina kesepaduan mengangkat 'suara' pembebasan yang lebih efektif.Langkah itu sekali gus membawa Palestin ke arah negara berdaulat selepas dijajah hampir satu abad. "Aspek penting dalam perjuangan Palestin, yang pertama adalah moral dalam kalangan umat Islam itu sendiri harus cekal untuk memperjuangkan hak Palestin. Kedua, kita melihat antara cabaran paling besar dalam memperjuangkan perjuangan rakyat Palestin ini ialah dunia Islam itu sendiri yang sentiasa berpecah-belah dalam banyak isu-isu.Saya fikir itu bukanlah tidak boleh menuju ke arah satu perpaduan tetapi saya fikir bahawa semua harus mainkan peranan sama ada pemimpin, rakyat dan setiap individu dalam negara harus memainkan peranan untuk menyatukan umat islam. Bukan sahaja umat Islam kerana kita tahu bahawa isu Palestin bukan hanya mengenai dunia Islam tetapi ia mengenai keamanan sejagat," kata Adly pada sidang media selepas majlis pelancaran kempen Hari Al-Quds Sedunia 2023, di sini.

Tambahnya, Malaysia komited menolak segala usaha normalisasi dengan penjajah rejim zionis Israel terutama apabila tindakan rejim itu semakin agresif ke atas pencerobohan Masjid Al-Aqsa. Satu sesi dialog bersama Pertubuhan Bukan Kerajaan (NGO) dan ahli parlimen akan diadakan pada 15 Mac ini, yang akan dipengerusikan Yang di-Pertua Dewan Rakyat, Datuk Johari Abdul.Inisiatif itu antara lain bagi memberi peluang NGO mengemukakan pandangan dan cadangan kepada ahli parlimen untuk tindakan bersesuaian bagi menangani isu Palestin.


Orang Asli terjejas banjir bakal terima bantuan

AYER KEROH, 13 Mac- Bantuan untuk Orang Asli yang terjejas banjir di Pahang dan Johor akan digerakkan dengan segera.  Timbalan Perdana Menteri, Datuk Seri Dr Ahmad Zahid Hamidi berkata beliau sudah meminta Jabatan Kemajuan Orang Asli (JAKOA) untuk mengenal pasti jumlah sebenar Orang Asli yang terjejas banjir di dua negeri itu.  Katanya, bantuan yang akan disampaikan termasuklah perkakas rumah, barangan makanan dan lain-lain lagi mengikut keperluan mereka.  Beliau yang juga Menteri Pembangunan Desa dan Wilayah menjelaskan bahawa kementerian menerusi JAKOA juga akan menjalankan kerja baik pulih infrastruktur dan jalan raya yang terkesan di kampung Orang Asli yang terkesan.  "Untuk Jabatan Kemajuan Orang Asli (JAKOA) selain daripada bantuan yang diberikan oleh jawatankuasa bencana pusat di peringkat negeri dan daerah, saya akan meminta ketua pengarah JAKOA sendiri turun padang. Bukan hanya infrastruktur dan jalan tetapi perkakasan rumah, pembaikan rumah perlu dilakukan dan Insya-Allah saya akan koordinasikan dengan JAKOA. Setakat ini, kita tidak dapat lagi jumlah rasmi untuk kita selaraskan bantuan kepada mereka," kata Zahid kepada pemberita RTM selepas Majlis Pengenalan Calon Ahli Majlis Kerja Tertinggi (MKT) UMNO di Pusat Perdagangan Antarabangsa Melaka (MITC) Ayer Keroh.

Bencana banjir yang berlaku di Johor dan Pahang turut melibatkan perkampungan Orang Asli di kawasan Kluang, Johor dan Rompin, Pahang.


Kaedah pemilihan UMNO akan ditambah baik - Zahid

AYER KEROH, 13 Mac- Penambahbaikan kaedah pengundian Ahli Majlis Jawatankuasa (MKT) UMNO akan dilakukan seiring dengan syarat-syarat pemilihan.  Presiden UMNO, Datuk Seri Dr Ahmad Zahid Hamidi berkata perkara tersebut akan dibawa ke peringkat tertinggi parti serta perbincangan bersama lembaga disiplin UMNO dan jawatankuasa pemilihan UMNO.  "Saya fikir ada perkara yang perlu kita kekalkan, kaedah dan syarat-syarat pemilihan. Namun, setiap kali pemilihan maka akan ada langkah penambahbaikan yang akan kita lakukan. Perkara ini akan saya bawa ke peringkat majlis tertinggi parti selain kita akan adakan perbincangan bersama lembaga disiplin UMNO dan juga jawatankuasa pemilihan UMNO," kata Zahid kepada pemberita RTM selepas Majlis Pengenalan Calon Ahli Majlis Kerja Tertinggi (MKT) UMNO di Pusat Perdagangan Antarabangsa Melaka (MITC) Ayer Keroh.  Mengulas lanjut katanya, beliau yakin semua calon-calon yang diperkenalkan menepati garis panduan yang telah ditetapkan.  Sementara itu, beliau turut menyeru kepada semua ahli UMNO untuk terus bersatu selain tidak mahu sebarang perbalahan berlaku sepanjang tempoh pemilihan.


PSI akan diluluskan jika penuhi syarat ketat EIA

BATU KAWAN, 12 Mac - Projek Pulau Selatan Pulau Pinang (PSI) hanya akan diluluskan jika memenuhi syarat ketat Laporan Penilaian Kesan Kepada Alam Sekeliling (EIA) Menteri Sumber Asli, Alam Sekitar dan Perubahan Iklim (NRECC), Nik Nazmi Nik Ahmad berkata keputusan Jabatan Alam sekitar (JAS) yang menolak laporan EIA bagi PSI sebelum ini membuktikan projek itu tidak mendapat layanan khas walaupun disokong kerajaan negeri Pulau Pinang.

"Seperti yang kita tahu, laporan EIA projek PSI ini telah dihantar pada 2018/2019 yang mana ia lulus ketika itu namun selepas rayuan dibuat oleh beberapa pihak ia telah dibatalkan. Susulan daripada itu, kerajaan negeri telah beberapa kali menghantar semula laporan EIA kepada JAS untuk dinilai."Oleh itu, ia perlu melalui proses-proses kerana setiap projek tambakan memang ada risiko. Sebab itu proses kelulusan laporan EIA tersebut perlu dibuat dengan amat teliti kerana kita mahu memastikan kesan kepada alam sekitar itu dapat dimitigasikan," katanya ketika ditemui pemberita selepas Majlis Perasmian Karnival Alam Kita 2023 di Stadium Batu Kawan, di sini.Sebelum ini, Nik Nazmi pada sesi soal jawab di Dewan Rakyat berkata laporan EIA bagi PSI masih belum diluluskan setakat ini dan dalam proses penilaian JAS.Beliau berkata, sebarang isu berbangkit atau penemuan yang dikenal pasti semasa menilai laporan EIA itu akan dikemukakan kepada penggerak projek serta Bahagian Perancang Ekonomi Negeri Pulau Pinang sebagai pihak berkuasa melulus projek itu.Projek PSI yang sebelum ini dikenali sebagai Penang South Reclamation (PSR) adalah projek mega melibatkan tambakan bagi mewujudkan tiga pulau dengan keluasan 1,821 hektar di kawasan selatan Pulau Pinang.Projek tersebut yang mula diperkenalkan pada 2015 merupakan modul pembiayaan Pelan Induk Pengangkutan Pulau Pinang (PTMP) bernilai RM46 bilion selepas SRS Consortium dilantik sebagai PDP untuk PTMP pada 14 Ogos 2015.Bagaimanapun, banyak pihak termasuk beberapa badan bukan kerajaan (NGO) termasuk Sahabat Alam Malaysia dan Persatuan Nelayan Pulau Pinang telah menentang projek tersebut kerana didakwa akan merosakkan alam sekitar di samping ekosistem hidupan laut.


Mesyuarat jawatankuasa pasukan khas bincang isu telekomunikasi esok

JOHOR BAHRU, 12 Mac - Satu mesyuarat jawatankuasa pasukan khas peringkat negeri Johor akan diadakan esok bagi membincangkan masalah telekomunikasi di negeri itu. Menteri Komunikasi dan Digital, Fahmi Fadzil berkata mesyuarat yang melibatkan barisan exco negeri itu akan mengenal pasti isu–isu yang menyumbang kepada masalah tersebut terutama berkaitan birokrasi.

Beliau berkata, usaha tersebut merupakan satu perkembangan positif bagi membentuk kerjasama lebih erat antara Kerajaan Persekutuan dan Negeri.  Antara isu yang menyumbang kepada masalah telekomunikasi di negeri ialah berkaitan permit dan kelulusan tanah bagi pemasangan menara telekomunikasi.  "Dalam kita berusaha untuk menyelesaikan masalah telekomunikasi di Johor, harapan saya langkah yang dimulakan ini akan dapat menyelesaikan terutama isu birokrasi dan saya juga berharap ini dapat kita ambil sebagai satu kerangka yang boleh kita bawa ke negeri negeri lain," katanya pada sidang media selepas menghadiri Sesi Townhall bersama agensi KKD, di sini.Tambah Fahmi, Suruhanjaya Komunikasi dan Multimedia Malaysia (SKMM) turut giat mengadakan pertemuan bersama semua syarikat telekomunikasi negara sebagai usaha menyelesaikan isu perkongsian rangkaian, menjelang Jun ini.


KSM yakin kos pengambilan PDI dapat dikurangkan

BAYAN LEPAS, 12 Mac - Kos pengambilan pekerja domestik Indonesia (PDI) diyakini dapat dikurangkan bulan ini.Menteri Sumber Manusia, V Sivakumar berkata ia selepas beberapa sesi rundingan serta mesyuarat yang telah diadakan antara wakil kedua-dua negara termasuk Mesyuarat Kumpulan Kerja Bersama Malaysia-Indonesia bagi menyelesaikan isu berkenaan. Katanya, Menteri Tenaga Kerja republik itu, Ida Fauziyah dijadual akan melawat Malaysia pada pertengahan Mac untuk membincangkan perkara tersebut.

“Terdapat peluang yang baik untuk mencapai keputusan jika kita dapat mengurangkan kos ke tahap yang lebih rendah, yang menjadi aspirasi dan matlamat kerajaan. Harap-harap kita boleh buat pada mesyuarat itu nanti," katanya kepada pemberita selepas majlis pengumuman Persidangan dan Pameran Modal Insan Nasional (NHCCE) 2023 Wilayah Utara di Pusat Konvensyen Setia (SPICE), di sini.Ketika ini, kos pengambilan pekerja domestik Indonesia adalah dalam sekitar RM15,000 dan kos berlaku kerana sebahagian besar merupakan kos di negara sumber sendiri.Setakat 22 Januari lepas, terdapat 399,827 warga Indonesia bekerja di Malaysia dalam sektor perkilangan, pembinaan, perladangan, perkhidmatan, pertanian, pembantu rumah asing, perlombongan dan pengkuarian.Daripada jumlah tersebut, 63,323 bekerja sebagai pembantu rumah asing dan warga Indonesia mewakili jumlah terbesar dalam sektor domestik di Malaysia.


Isu penempatan setinggan Kampung Dato Harun selesai

PETALING JAYA, 12 Mac - Isu penempatan setinggan yang membelenggu 249 keluarga di Kampung Dato Harun, Petaling Jaya sejak 15 tahun lalu akhirnya selesai. Menteri Besar Selangor, Datuk Seri Amirudin Shari berkata keluarga terlibat yang terdiri daripada peneroka memperoleh kediaman menerusi Skim Smart Sewa hasil penyelesaian menang-menang bersama pemaju.

"Mereka akan diberikan tawaran pemilikan rumah dan konsepnya adalah sewa milik maknanya ini adalah kaedah sewaan dan pemilikan baru atau berkenaan sewa untuk dimiliki saya telah umumkan sebenarnya pada tahun 2021 lagi baru sekarang kita dapat rialisasikan hasil kerjasama dengan pemaju yang terbabit," katanya pada sidang media selepas merasmikan Jelajah Kita Selangor Penyayang peringkat daerah Petaling, di sini.Skim Smart Sewa To Ownership (2STAY) diperkenal Kerajaan Selangor pada 2016 bagi membantu golongan berpendapatan rendah (B40) memiliki kediaman sendiri pada harga kurang RM200,000.Skim dua fasa itu meliputi Smart Sewa dengan tempoh sewa minimum dua hingga lima tahun dan tempoh pemilikan di bawah sewa untuk dimiliki.Penyewa yang membeli kediaman tersebut menerima 30 peratus bayaran sewa terkumpul dan dijadikan wang pendahuluan serta baki perlu dijelaskan secara ansuran.


Doktor kontrak, GP digalak bantu lanjutan operasi klinik kesihatan

PUTRAJAYA, 12 Mac - Klinik perubatan am swasta (GP) serta doktor kontrak digalakkan untuk bekerjasama dengan Kementerian Kesihatan (KKM) bagi program lanjutan waktu operasi di 52 klinik kesihatan terpilih.Menteri Kesihatan, Dr Zaliha Mustafa berkata jalinan kerjasama itu secara tidak langsung membantu pihaknya mengurangkan beban tugas petugas kesihatan, sekali gus memberikan perkhidmatan terbaik.

"Lanjutan operasi klinik kesihatan ini masih di peringkat audit dan ia sudah hampir selesai. Lanjutan operasi ini bukan diadakan di semua klinik, ia hanya kepada klinik yang menyediakan perkhidmatan kepada hospital dan tindakan itu dapat mengurangkan kesesakan di hospital."Setakat ini kita sudah kenal pasti 52 klinik kesihatan yang memerlukan lanjutan operasi. Malah KKM juga akan mengambil inisiatif bagi mengenal pasti sumber manusia bagaimana ia boleh membantu lanjutan program ini," katanya pada sidang media selepas menyempurnakan sambutan Hari Buah Pinggang Sedunia Peringkat Selangor, di sini.Januari lalu, ketika berucap pada Majlis Amanat Tahun Baharu 2023 KKM, Dr Zaliha memaklumkan operasi klinik kesihatan akan dilanjutkan bagi menangani masalah kesesakan di jabatan kecemasan hospital.Beliau memaklumkan Pengarah Kesihatan Negeri sudah diarahkan meneliti semula keperluan klinik kesihatan di bawah seliaan masing-masing, untuk beroperasi lebih masa.Katanya, isu kesesakan dikesan berlaku di kawasan bandar, berikutan jumlah populasi yang semakin meningkat, serta kecenderungan pelanggan mendapatkan perkhidmatan di hospital dan klinik KKM.


Penternak lembu ditahan bersama sepucuk pistol, 600 pil yaba

KOTA BHARU, 12 Mac - Seorang penternak lembu ditahan kerana memiliki dadah dan sepucuk pistol, Khamis lalu.Suspek lelaki berusia 27 tahun itu ditahan di sebuah bangsal di Taman Desa Rahmat, di sini pada pukul 9.48 malam.Ketua Polis Kelantan, Datuk Muhamad Zaki Harun berkata hasil pemeriksaan pihaknya menemui tiga plastik berwarna biru gelap berisi 600 biji pil berwarna merah dan hijau yang disyaki dadah jenis pil yaba.

"Sepucuk pistol semi automatik bersama kelopak mengandungi sembilan butir peluru hidup turut ditemui bersama suspek."Saya percaya ada rangkaian lainlah tapi dengan pemilikan senjata api boleh dikatakan terlibat secara langsung dengan sindiket pengedaran dan peranannya kita akan pastikan," katanya pada sidang media di Ibu Pejabat Polis Kontinjen (IPK) Kelantan, di sini.Tambah Zaki, turut disita sebuah kenderaan pacuan empat roda dan motosikal dengan nilai rampasan keseluruhan lebih RM83,000."Hasil siasatan awal suspek mempunyai dua rekod lampau iaitu melibatkan kes Seksyen 30(3) Akta Racun 1952," katanya.Beliau berkata, kes tersebut akan disiasat bawah Seksyen 39B Akta Dadah Berbahaya 1952, Seksyen 8 Akta Senjata Api Penalti Lebih Berat 1971 dan Seksyen 8 Akta Senjata Api 1960.


Kerja pasca banjir di 17 sekolah terjejas dipercepat

KOTA TINGGI, 12 Mac - Kerja-kerja pasca banjir terhadap 17 sekolah terjejas di Johor akan dipercepatkan agar sesi persekolahan bagi kalendar akademik 2023/2024 yang dijadual pada 19 Mac ini dapat dijalankan seperti biasa.Timbalan Perdana Menteri, Datuk Seri Dr Ahmad Zahid Hamidi berkata koordinasi antara Agensi Pengurusan Bencana Negara (NADMA), Angkatan Pertahanan Awam Malaysia (APM), Jawatankuasa Pengurusan Bencana Negeri (JPBN) dan agensi lain sama ada Persekutuan dan daerah akan dilakukan supaya kerja-kerja pascabanjir dilakukan segera sekali gus memastikan pelajar dapat meneruskan sesi persekolahan dalam suasana yang lebih kondusif.

"Bagi 17 sekolah ini, biarpun ia hanya guna premis-premis sementara di sekolah tetapi koordinasi akan dilakukan tentunya dengan NADMA, APM dan beberapa agensi lain bersama-sama dengan JPBN dan daerah."Paling penting, pelajar boleh terus belajar, walaupun mungkin tidak terlalu kondusif keadaannya, tetapi kita akan ikhtiar supaya dapat diselesaikan segera mungkin,” katanya pada sidang media selepas mengadakan lawatan kerja ke Lembaga Kemajuan Johor Tenggara (KEJORA) di Ibu Pejabat KEJORA, di sini.Pada 6 Mac lalu, Menteri Pendidikan, Fadhlina Sidek mengumumkan tiada penangguhan sesi persekolahan bagi kalendar akademik 2023/2024 yang dijadual pada 19 dan 20 Mac ini di negeri yang terjejas banjir.


LZNK hantar beras kepada penduduk terjejas banjir di Johor

(FOTO FB Lembaga Zakat Negeri Kedah Darul Aman)

ALOR SETAR, 12 Mac- Lembaga Zakat Negeri Kedah (LZNK) menghantar 12,000 kampit beras bernilai RM153,600 ke Johor bagi membantu mereka yang terkesan akibat banjir yang melanda negeri itu ketika ini.Sumbangan itu yang dihantar menggunakan dua treler akan diserahkan kepada kerajaan negeri melalui Majlis Agama Islam Negeri Johor (MAIJ).Raja Muda Kedah Tengku Sarafudin Badlishah Sultan Sallehuddin bersama Raja Puan Muda Kedah Che Puan Muda Zaheeda Mohamad Ariff berkenan menyempurnakan pelepasan konvoi membawa sumbangan itu yang turut disertai beberapa kenderaan lain, di pekarangan Stadium Darul Aman di sini hari ini.Tengku Sarafudin bertitah semua pihak termasuk badan korporat perlu berganding bahu membantu negeri yang ditimpa musibah banjir bagi meringankan beban mangsa.“Kalau ada negeri dilanda bencana, bagi negeri yang tak ada bencana mana yang kita boleh tolong kita patut tolong…sebelum ini macam di Kelantan dan Terengganu yang dilanda banjir kita pun tolong, sekarang ini pula banjir teruk di Johor, jadi kita pun perlu tolong untuk kurangkan beban mangsa.“Mana syarikat yang boleh tolong saya harap mereka dapat bantu...tak kira dalam bentuk apa pun sama ada kewangan, makanan, barang elektronik dan kalau ada rumah yang rosak kita juga boleh tolong baiki. Kita nak kurangkan beban penduduk yang terjejas,” titah baginda.Sementara itu, Ketua Pegawai Eksekutif LZNK Datuk Syeikh Zakaria Othman berkata sumbangan kali ini turut disertai lima syarikat korporat yang menyumbang 6,200 botol kicap dan sos, 1,200 peket kopi, 2,000 peket mi segera dan 1,224 botol air mineral.“Bantuan yang disalurkan ini sebagai tanda solidariti LZNK dengan MAIJ. Seperti yang disarankan Raja Muda Kedah, kita galakkan agar syarikat korporat pun ikut membantu tidak kira dari segi kewangan mahupun barangan, ikut keupayaan masing-masing,” katanya.-BERNAMA


Datuk Dr Asyraf Wajdi Dasuki, pengerusi baharu MARA

(Datuk Dr Asyraf Wajdi Dasuki sah dilantik sebagai Pengerusi MARA berkuatkuasa Jumaat lepas)

KOTA TINGGI, 12 Mac- Bekas Ketua Pemuda UMNO, Datuk Dr Asyraf Wajdi Dasuki sah dilantik sebagai Pengerusi Majlis Amanah Rakyat( MARA) yang baharu berkuatkuasa Jumaat lepas.  Perkara itu disahkan Timbalan Perdana Menteri, Datuk Seri Dr Ahmad Zahid Hamidi yang juga Menteri Kemajuan Desa dan Wilayah. Menurutnya, surat watikah pelantikan jawatan itu telah diserahkan di pejabat KKDW, Putrajaya.  Beliau mengesahkannya kepada pemberita selepas lawatan kerja rasmi ke Lembaga Kemajuan Johor Tenggara (KEJORA) di Kota Tinggi, Johor.  Sebelum ini jawatan Pengerusi MARA itu disandang oleb Datuk Seri Azizah Muhd Dun sejak 1 Mei 2020 dan beliau merupakan bekas ahli parlimen Beaufort.

(Datuk Seri Dr Ahmad Zahid Hamidi pada sidang media selepas lawatan kerja rasmi ke Lembaga Kemajuan Johor Tenggara (KEJORA) di Kota Tinggi)


Dua lelaki rentung, 4X4 terbakar dalam kemalangan

(FOTO FB Balai Bomba Penyelamat Mentakab)

TEMERLOH, 12 Mac- Dua lelaki rentung dalam kenderaan pacuan empat roda jenis Ford Rangers dinaiki mereka yang terbakar, selepas merempuh bahagian belakang sebuah lori kontena di Kilometer 108.8 Lebuhraya Pantai Timur, Kampung Cempaka, Temerloh, awal pagi tadi.  Dalam kejadian itu, kedua-dua mangsa tersepit dalam kenderaan, manakala pemandu lori kontena yang membawa muatan alat ganti kereta, terselamat. Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria memberitahu, pihaknya menerima panggilan berhubung kejadian pada pukul 5.24 pagi.  Susulan itu, tujuh anggota dan dua pegawai dari Balai Bomba dan Penyelamat (BBP) Mentakab bersama sebuah jentera dan tangki air bantuan daripada BBP Bukit Angin dikerahkan ke lokasi kejadian.  Ketika tiba di lokasi kejadian, pihaknya mendapati kebakaran melibatkan sebuah Ford Ranger dan lori kontena.  Mayat kedua-dua mangsa berjaya dikeluarkan selepas operasi pemadaman selesai dan kemudiannya diserahkan kepada pihak polis untuk tindakan lanjut.


Bersatu sokong usul tolak peletakan jawatan presiden

(Presiden Parti Pribumi Bersatu Malaysia (Bersatu) Tan Sri Muhyiddin Yassin (empat, kiri) ketika menghadiri Perhimpunan Agung Tahunan Kali Yang Kelima Tahun 2022 Bersatu di Menara PGRM, hari ini / BERNAMA)

KUALA LUMPUR, 12 Mac- Perhimpunan Agung Tahunan Bersatu hari ini sebulat suara bersetuju mengekalkan Tan Sri Muhyiddin Yassin selaku presiden parti berkenaan.Keputusan sebulat suara itu diputuskan susulan usul khas yang dikemukakan Timbalan Presiden Bersatu Datuk Seri Ahmad Faizal Azumu yang mewakili Majlis Pimpinan Tertinggi (MPT), sebelum Muhyiddin menyampaikan ucapan dasar di perhimpunan itu.Ahmad Faizal ketika mengemukakan usul itu berkata, perjuangan Bersatu demi bangsa dan kemakmuran kaum lain menerusi sayapnya Bersatu Bersekutu, menuntut supaya parti itu kekal teguh dan tidak berpecah belah."Tidak berbangkit isu dan keperluan untuk Tan Sri Presiden meletakkan jawatan," katanya ketika mengemukakan usul berkenaan.Setiausaha Agung Bersatu Datuk Seri Hamzah Zainuddin dalam ucapan menyokong usul berkenaan berkata Bersatu berikrar untuk berdiri teguh dan akan terus berjuang untuk mempertahankan Muhyiddin.Sementara itu, Muhyiddin dalam ucapan dasarnya menzahirkan penghargaan kepada seluruh perwakilan dan ahli parti yang terus menyokong kepimpinannya selaku Presiden Bersatu dengan menolak tawaran beliau untuk meletak jawatan.Menurutnya, beliau telah menawarkan untuk meletakkan jawatan pada mesyuarat MPT Bersatu semalam selain berkata keputusan itu dibuat dengan mengambil kira kedudukannya yang sedang berhadapan dengan beberapa pertuduhan di mahkamah."Sebagai mendukung prinsip dan motto perjuangan parti kita iaitu “Bersatu, Bermaruah dan Beramanah”, saya mengambil tanggungjawab sepenuhnya di atas pertuduhan terhadap diri saya."Bagaimanapun, Majlis Pimpinan Tertinggi Bersatu telah menolak tawaran saya untuk meletak jawatan," katanya.Beliau berkata dengan keputusan perwakilan meluluskan usul menolak peletakan jawatan Presiden dan atas kehendak Perhimpunan Agung Tahunan, beliau akan meneruskan tugas sebagai Presiden parti.Bekas Perdana Menteri merangkap Pengerusi Perikatan Nasional itu berdepan enam pertuduhan melibatkan empat dakwaan menggunakan kedudukan mendapatkan rasuah RM232.5 juta dan dua pertuduhan pengubahan wang haram berjumlah RM195 juta.- BERNAMA

(Presiden Parti Pribumi Bersatu Malaysia (Bersatu) Tan Sri Muhyiddin Yassin ketika berucap pada Perhimpunan Agung Tahunan Kali Yang Kelima Tahun 2022 Bersatu di Menara PGRM, hari ini / BERNAMA)


Southern Volunteers bantu bersihkan rumah penduduk terjejas banjir

(Timbalan Setiausaha Kerajaan Johor (Sukan, Belia & Sukarelawan), Datuk On Jabar (kiri) turut turun padang bersama-sama sukarelawan Southern Volunteers membersihkn rumah penduduk)

SEGAMAT, 12 Mac- Sebagai usaha membantu kerja-kerja pembersihan rumah penduduk terjejas banjir di Johor, lebih 2,000 sukarelawan Southern Volunteers (SV) sudah digerakkan ke seluruh negeri itu.  Sukarelawan terdiri daripada warga Pihak Berkuasa Tempatan, Institusi Pengajian Tinggi, badan-badan bukan kerajaan dan jabatan-jabatan kerajaan serta agensi negeri itu.  Semua sukarelawan SV menyatakan keterujaan mereka dapat membantu meringankan beban penduduk dengan membersihkan kediaman mereka. "Kami seronok bantu orang-orang kampung dalam kesusahan walaupun kerja-kerja pembersihan ni berat, bermula pagi sampai petang tapi kami teruja bila dapat bantu, Alhamdulillah bila selesai kerja kami bersyukur suka tengok orang kampung seronok bila kami bantu bersihkan rumah mereka," kata Muhammad Khairulanwar Shahran, salah seorang sukarelawan Southern Volunteers  Sementara itu, penduduk Kampung Tandong di Buloh Kasap, Segamat, Nasib Muslim Surib, 60 tahun menzahirkan kesyukuran atas bantuan sukarelawan SV membersihkan kediamannya berikutan dia hanya tinggal berdua bersama-sama isterinya.  "Saya mengucapkan ribuan terima kasih kepada mereka yang sudi menolong kami menyelesaikan kotoran, bersihkan rumah, saya bersyukur kerana ada yang sudi menolong, saya lega kerena ada yang bantu ringankan beban,"katanya.

(Sukarelawan Southern Volunteers membersihkn rumah penduduk)

(Nasib Muslim Surib dihadapan rumahnya di Kampung Tandong, Segamat yang turut tenggelam semasa banjir)


Batik Air sedia penerbangan tambahan sempena Aidilfitri

KUALA LUMPUR, 12 Mac - Syarikat penerbangan Batik Air akan menyediakan penerbangan tambahan melibatkan destinasi domestik bagi menampung permintaan tinggi pada sambutan Aidilfitri nanti.Ketua Pegawai Eksekutifnya, Kapten Mushafiz Mustafa Bakri berkata penerbangan tambahan ditawarkan untuk perjalanan dari 17 April hingga 2 Mei ini.Sejajar pertambahan itu, 10,000 tiket tambahan dengan tambang tetap akan ditawarkan untuk penerbangan ke Sabah dan Sarawak.Manakala 4,000 tiket tambahan disediakan bagi penerbangan domestik di sekitar Semenanjung.

Tempahan tiket telah pun dibuka dan bakal berakhir hujung bulan ini.Susulan permintaan yang tinggi, beliau turut menggalakkan orang ramai supaya membuat tempahan awal bagi mengelak kehabisan tiket.


Malaysia sambut baik perjanjian pemulihan hubungan A.Saudi, Iran

PUTRAJAYA, 12 Mac- Malaysia menyambut baik perjanjian pemulihan hubungan diplomatik antara kerajaan Arab Saudi dan Iran yang dicapai di Beijing pada Jumaat.Wisma Putra dalam satu kenyataan memaklumkan, Malaysia percaya menormalkan hubungan antara kedua-dua negara merupakan langkah positif dan konstruktif yang akan menyumbang ke arah keamanan, keselamatan dan kestabilan rantau Asia Barat.Pada Jumaat Arab Saudi dan Iran sepakat untuk mewujudkan semula hubungan selepas bertahun-tahun persengketaan yang telah mengancam kestabilan dan keselamatan di Teluk dan membantu mencetuskan konflik di Timur Tengah dari Yaman ke Syria.Perjanjian itu diuruskan oleh China dan diumumkan selepas empat hari rundingan yang diadakan di Beijing antara pegawai keselamatan tertinggi kedua-dua negara.

(Setiausaha Majlis Keselamatan Negara Tertinggi Iran Ali Shamkhani (kanan) berjabat tangan dengan Pengarah Pejabat Suruhanjaya Hal Ehwal Luar Pusat Parti Komunis China (PKC) Wang Yi (tengah) semasa pertemuan dengan penasihat Keselamatan Negara Arab Saudi Musaad bin Mohammed al-Aiban (L) di Beijing pada 10 Mac 2023 / AFP)


Penangkap ikan digigit buaya ketika mengambil wuduk

KUALA TERENGGANU, 12 Mac - Seorang warga emas berdepan detik cemas apabila tangan kanannya digigit seekor buaya di sebuah kawasan paya berhampiran Padang Papan di Manir dekat sini, petang Jumaat lepas.Che Man Zakaria, 61, yang bekerja sebagai penangkap ikan darat berkata kejadian pada pukul 7.25 petang itu berlaku ketika beliau sedang mengambil wuduk menggunakan air paya untuk menunaikan solat Maghrib."Saya baru sahaja selesai menangkap ikan darat di paya itu dan ingin solat Maghrib terlebih dahulu sebelum pulang ke rumah. Ketika mengambil wuduk dalam keadaan mencangkung, tiba-tiba muncul seekor buaya sepanjang kira-kira dua meter menyambar tangan kanan saya."Kejadian itu menyebabkan saya terjatuh ke dalam paya. Kawan-kawan saya yang tidak sedar kejadian itu, bertanya kenapa saya terjun, saya cakap bukan saya terjun tetapi ada buaya sambar tangan," katanya ketika ditemui pemberita di rumahnya di Kampung Kebor Besar di Manir dekat sini.Katanya setelah menggigit tangannya reptilia itu terus menghilangkan diri di dalam paya dan tidak lagi timbul walaupun dai dan rakan-rakan cuba mencari haiwan itu.Che Man berkata dalam keadaan berlumuran darah, beliau menggagahkan diri menunggang motosikal pulang ke rumahnya yang terletak kira-kira lima kilometer dari lokasi kejadian untuk mendapatkan bantuan ahli keluarga.

Kejadian itu menyebabkan beliau terpaksa dirawat di Hospital Sultanah Nur Zahirah di sini dan menerima 12 jahitan di tangan kanan.Bapa kepada 10 anak itu memberitahu sebelum ini beliau pernah tersempak dengan buaya di kawasan paya berkenaan namun kejadian pada petang Jumaat itu adalah kali pertama haiwan itu menyambarnya."Saya percaya ada lagi dua atau tiga ekor buaya di kawasan paya itu. Mungkin reptilia itu terlepas masuk dari Sungai Nerus akibat banjir Disember lepas," katanya yang telah 15 tahun menangkap ikan darat sebagai sumber rezeki untuk menyara kelurga. - BERNAMA


Lebih 43,00 penduduk terjejas banjir masih di PPS

KUALA LUMPUR, 12 Mac - Jumlah penduduk terjejas banjir di pusat pemindahan sementara (PPS) melibatkan empat negeri adalah seramai 43,136 orang setakat pagi ini. Di Johor, jumlah penduduk terjejas banjir menurun sedikit kepada 42,638 orang setakat 8300 pagi ini, berbanding 42,770 orang yang direkodkan pada 8.00 malam tadi. Jawatankuasa Pengurusan Bencana Negeri (JPBN) menerusi kenyataan hari ini memaklumkan seramai 12,049 keluarga masih ditempatkan di 155 PPS yang beroperasi di empat daerah yang terjejas akibat bencana itu. Menurut JPBN, Batu Pahat kekal daerah paling teruk terjejas dengan jumlah mangsa 39,870 orang, Muar dengan 1,457 penduduk; Tangkak (949); dan Segamat pula dengan 362 orang," menurut jawatankuasa itu.Sebanyak empat sungai di Batu Pahat masih melepasi aras bahaya iaitu Empangan Bekok di Sungai Bekok yang kini berada pada paras 19.57 meter (m); Sungai Senggarang di Senggarang dengan bacaan 3.59 m; Sungai Simpang Kiri di Sri Medan pula mencatatkan bacaan 2.43 m; dan Sungai Simpang Kiri di Parit Sulong 2.03 m; manakala Sungai Muar di Bukit Kepong (Muar) berada pada paras 3.96 m.Di Melaka, jumlah penduduk terjejas banjir di Jasin menurun lagi kepada 238 orang daripada 55 keluarga pagi ini berbanding 259 orang daripada 61 keluarga pada 8.00 malam tadi.Sekretariat JPBN Melaka dalam satu kenyataan melaporkan kesemua penduduk terjejas ditempatkan di lima PPS antaranya di Sekolah Kebangsaan (SK) Seri Mendapat membabitkan sembilan mangsa daripada satu keluarga.

"Sebanyak 100 penduduk terjejas daripada 23 keluarga pula ditempatkan di SK Parit Penghulu, 19 mangsa daripada tujuh keluarga di SK Parit Gantong, 99 mangsa daripada 22 keluarga di SK Batu Gajah dan 11 penduduk terjejas daripada dua keluarga di SK Sungai Rambai," menurut kenyataan itu.Di Pahang, aplikasi InfoBencana Jabatan Kebajikan Masyarakat (JKM) melaporkan jumlah penduduk terjejas banjir pagi ini tidak berubah dari malam tadi, iaitu 169 orang di dua PPS di Rompin. PPS SK Kampung Aur menempatkan 62 mangsa daripada 24 keluarga manakala 107 mangsa daripada 35 keluarga berada di PPS SK Leban Chondong. Di Sarawak, sejumlah dua PPS dibuka melibatkan kawasan Kuching yang menempatkan 91 penduduk terjejas daripada 18 keluarga.Menurut laporan Sekretariat JPBN Sarawak, dua PPS berkenaan ialah Dewan Sinaran Lumut dan Dewan Kampung Sungai Bedaun dengan masing-masing mula beroperasi pada 6.00 petang semalam dan 8.00 malam tadi.


Remaja lelaki dikhuatiri lemas ditemukan maut

KUANTAN, 12 Mac - Remaja lelaki yang didakwa hilang selepas dihanyutkan ombak semasa mandi di Pantai Cempaka di sini pada Jumaat, ditemukan lemas pukul 11.50 malam tadi. Ketua Polis Daerah Kuantan Asisten Komisioner (ACP) Wan Mohd Zahari Wan Busu dalam satu kenyataan berkata, mayat Nazrul Aimi Shah Kamarul Bahri, 15, ditemukan oleh orang awam terdampar di Pantai Sepat, kira-kira 2.5 kilometer dari lokasi dia didakwa hilang. "Keluarga mangsa telah mengesahkan identiti mangsa di lokasi kejadian," katanya.Beliau berkata mayat dibawa ke Hospital Tengku Ampuan Afzan (HTAA) di sini, untuk bedah siasat. Mangsa didakwa hilang semasa dia bersama empat rakan mandi di pantai itu, selepas mereka dipukul ombak dan dihanyutkan ke kawasan agak dalam. Bagaimanapun, semua rakannya berjaya menyelamatkan diri dengan berenang ke pantai.

Ketika kejadian, keadaan pantai didapati berombak tinggi dan air laut pasang selain angin kencang.


Tatu sempena HTD ke-90 lebih meriah, berbeza

PORT DICKSON, 12 Mac- Setelah dua tahun menyepi akibat pandemik COVID-19, persembahan Tatu Sempena Sambutan Hari Tentera Darat (HTD) ke-90, pada Sabru, berlangsung lebih meriah dan berbeza.Pelancaran hari pertamanya disempurnakan Panglima Tentera Darat, Jeneral Tan Sri Zamrose Mohd Zain.Tatu Tentera Darat merupakan persembahan hiburan yang merangkumi variasi pertunjukan kemahiran dan kepakaran anggotanya secara berkumpulan.Selain ia turut melibatkan konsep perarakan dan keseragaman di antara para anggota tentera.

(Tatu Tentera Darat merupakan persembahan hiburan yang merangkumi variasi pertunjukan kemahiran dan kepakaran anggotanya secara berkumpulan)

Acara yang diadakan malam tadi adalah Pancaragam Gabungan Tentera Darat, Tarian Perang, Tempur Tanpa Senjata dan banyak lagi.  Meskipun cuaca hujan, ia tidak mengahalang orang ramai untuk membanjiri dataran Pusat Latihan Asas Tentera Darat (PUSASDA), di sini. Bagaimanapun persembahan terpaksa ditangguhkan selama satu jam ekoran cuaca buruk.  Berlangsung sehingga hari ini, program turut dihiasi dengan karnival Hari Terbuka Tentera Darat 2023 yang memaparkan aset serta kerjaya tentera darat, selain pertunjukan Kepakaran, Demonstrasi serta persembahan hiburan.


Nelayan meninggal dunia dalam bot

MERSING, 12 Mac- Seorang nelayan warga tempatan meninggal dunia dalam sebuah bot di perairan Pulau Pemanggil, di sini, pada Sabtu.Ketua Polis Daerah Mersing, Superitendan Abdul Razak Abdullah Sani berkata lelaki berusia 28 tahun itu keluar menangkap ikan bersama 14 kru yang lain sejak 7 Mac lalu. Menurut beliau, punca kematian akan diketahui selepas mendapat laporan analisis sampel darah daripada Jabatan Kimia. Jelasnya, lelaki itu disedari sudah meninggal dunia semasa dikejutkan dari tidur oleh kru lain kira-kira 7.55 pagi.

(Punca kematian akan diketahui selepas mendapat laporan analisis sampel darah daripada Jabatan Kimia/Foto IPD Mersing)

Pasukan Polis Marin Wilayah Dua Mersing melaksanakan Op Gelora untuk membawa pulang mayat dengan sebuah bot. Bot tiba di Jeti Lembaga Kemajuan Ikan Malaysia (LKIM) Mersing dan mayat seterusnya dihantar ke Hospital Mersing untuk bedah siasat.  Kes disiasat sebagai mati mengejut (SDR).


Rebut peluang sertai Wanita Bangkit@KPWKM - Nancy

KOTA KINABALU, 12 Mac- Wanita disaran merebut peluang yang ditawarkan dalam program Wanita Bangkit@KPWKM, bagi meningkatkan taraf ekonomi.Menteri Pembangunan Wanita, Keluarga dan Masyarakat (KPWKM), Datuk Seri Nancy Shukri berkata program akan membimbing wanita menjadi usahawan berjaya.Seterusnya dapat membantu wanita lain dalam memberikan peluang pekerjaan, mengambil upah dan memulakan perniagaan kecil-kecilan.Beberapa inisiatif diperkenalkan dalam program tersebut termasuk Wanita Bangkit@KPWKM MyKasih Kapital, iaitu bantuan kepada wanita yang terkesan akibat pandemik COVID-19 untuk memulakan perniagaan.

Menurut beliau, peserta MyKasih Kapital akan dinilai dan dipantau serta perlu mengikuti kursus oleh agensi kerajaan seperti Perkeso, selain perkongsian pengalaman dan panduan daripada usahawan berjaya.Setakat ini, 18,250 wanita menyertai program keusahawanan itu dan telah diberikan modal perniagaan, selain bimbingan dan motivasi serta dihubungkan dengan mentor berpengalaman yang juga rakan strategik kementerian.Nancy berkata demikian ketika merasmikan program Wanita Bangkit@KPWKM yang dihadiri lebih 500 wanita, di sini pada Sabtu.


Belum ada keputusan sama ada batal NIISe

KUALA LUMPUR, 12 Mac- Kerajaan masih belum membuat keputusan sama ada untuk membatalkan kontrak Sistem Imigresen Bersepadu Nasional (NIISe) atau tidak.Menteri Dalam Negeri, Datuk Seri Saifuddin Nasution Ismail berkata pihaknya masih lagi meneliti perkara itu termasuk melihat kemajuan projek, sebelum membuat sebarang keputusan. "Perkara ini memerlukan penelitian, sudah tentu sebuah projek yang berskala besar begitu ada beberapa parameter sebelum keputusan nak teruskan atau nak batal. "Nak sebut batal mudah tetapi mesti ada asasnya, asas itu mesti berpaksikan kepada apakah kayu ukurnya atau indikator," katanya.

(Menteri Dalam Negeri, Datuk Seri Saifuddin Nasution Ismail)

Beliau berkata demikian kepada media selepas mempengerusikan Mesyuarat Agung Tahunan Yayasan Pencegahan Jenayah Malaysia (MCPF) di Maktab Polis Diraja Malaysia, Cheras, pada Sabtu.Menurut Saifuddin pihaknya ada membincangkan perkara berkait kontrak sistem itu dan syarikat terlibat dalam mesyuarat Jemaah Menteri.Kabinet juga telah mengarahkan kementeriannya untuk membuat satu syor tentang status projek tersebut bagi dicadangkan kepada Jemaah Menteri.Sebelum ini, sebuah portal melaporkan bahawa Jemaah Menteri telah memutuskan untuk membatalkan projek NIISe yang diberikan kepada IRIS Information Technology Systems Sdn Bhd, yang dikaitkan dengan menantu bekas perdana menteri, Tan Sri Muhyiddin Yassin. Laporan berkenaan yang memetik sumber menyatakan bahawa projek itu mengalami kelewatan dan hanya 10 peratus daripada projek itu siap walaupun telah ditawarkan pada 2020.


Dana RM2 juta kepada Pinta, perkasa institusi tahfiz

KUALA LUMPUR, 11 Mac- Kerajaan bersetuju menyumbangkan dana RM2 juta kepada Yayasan Gabungan Persatuan Institusi Tahfiz Al-Quran Kebangsaan (Pinta).Menurut Timbalan Perdana Menteri, Datuk Seri Dr Ahmad Zahid Hamidi ia sebagai sokongan kerajaan untuk mempertingkatkan kebajikan maahad tahfiz di negara ini."Dana tersebut untuk membantu maahad tahfiz yang tidak dapat bantuan daripada kerajaan."Jadi maahad tahfiz yang tidak berdaftar sukar dibantu sebab ia tidak memenuhi syarat, Yayasan Pinta akan membantu dan melakukan yang terbaik," katanya.Beliau berkata demikian pada sidang media selepas Majlis Himpunan 23K Huffaz Malaysia di Masjid Wilayah Persekutuan, di sini hari ini.

(Datuk Seri Dr Ahmad Zahid Hamidi ketika menyampaikan ucapan pada Majlis Himpunan 23K Huffaz Malaysia di Majlis Wilayah Persekutuan/Foto Bernama)

Pada majlis itu, Ahmad Zahid yang juga Menteri Kemajuan Desa dan Wilayah turut melancarkan Dasar Pendidikan Tahfiz Negara (DPTN) 2.0 atas persetujuan Perdana Menteri, Datuk Seri Anwar Ibrahim.Ia bagi mempertingkatkan ekosistem pendidikan tahfiz negara yang selari dengan dasar pendidikan kebangsaan.


Tiga maahad tahfiz dijadikan maahad tahfiz TVET

KUALA LUMPUR, 11 Mac- Kementerian Kemajuan Desa dan Wilayah (KKDW) telah mengambil tiga buah maahad tahfiz angkat untuk dijadikan maahad tahfiz Program Latihan Teknikal dan Pendidikan Vokasional (TVET).Menterinya Datuk Seri Dr Ahmad Zahid Hamidi menyatakan, kementeriannya turut akan menambah jumlah maahad tahfiz menjelang akhir tahun ini.

(Timbalan Perdana Menteri, Datuk Seri Dr Ahmad Zahid Hamidi)

"Kita telah memulakan dengan tiga dahulu dan insya-Allah akhir tahun ini akan ada 10 di bawah TVET tahfiz "Kita akan melatih mereka huffaz ini, yang ada hafal 30 juzuk dan dalam proses hafal 30 juzuk supaya menjadi pelajar TVET. "Kita memberikan kursus-kursus kemahiran, elektrik, pembaikan motor dan mereka ini buka sekadar kemahiran, sebenarnya mereka akan mengambil sijil, kemudian diploma, ijazah pertama", katanya pada sidang media Majlis Himpunan 23,000 Huffaz di ibu negara.Tambah beliau, jawatankuasa Projek Khas yang dipengerusikan beliau sendiri turut melibatkan pelbagai agensi dan kementerian telah membangunkan tujuh modul bagi merealisasikan agenda melahirkan generasi huffaz profesional.


30 peratus MyKid siap belum dituntut

CHERAS, 11 Mac- Hampir 30 peratus kad pengenalan kanak-kanak (MyKid) yang telah siap di Jabatan Pendaftaran Negera (JPN) masih belum dituntut oleh ibu bapa.Menteri Dalam Negeri, Datuk Seri Saifuddin Nasution Ismail berkata, sekiranya ia tidak dituntut sebelum tempoh tertentu, kad tersebut terpaksa dilupuskan dan bakal mendatangkan kerugian.

"Mohon juga dimaklumkan, saya menasihati ibu bapa.. yang telah siap, yang telah memohon supaya segera kerana ada tempoh tertentu. Kalau setelah tempoh itu lepas, Mykid itu terpaksa dilupuskan."Jadi itu satu kerugian, 30 peratus merupakan satu jumlah yang besar", katanya kepada media selepas Mesyuarat Agung Tahunan Yayasan Pencegahan Jenayah Malaysia (MCPF) di Maktab Polis Diraja Malaysia, Cheras.Mengulas mengenai ketidakcukupan bekalan kad pengenalan, pihaknya telah membuat arahan khusus agar langkah segera dapat diambil termasuk meminta syarikat berkaitan pembekalan mematuhi prasyarat yang dipersetujui dan ditentukan ketika proses perolehan.


Urus sumber air dengan baik- PM

IPOH, 11 Mac- Sebagai negara yang mempunyai limpahan air dan hujan yang banyak setiap tahun, negara tidak sepatutnya berdepan situasi sukar ketika musim kemarau.Perdana Menteri Datuk Seri Anwar Ibrahim menegaskan sumber air perlu diurus dengan sistematik untuk mendepani musim tersebut.Kementerian Sumber Asli, Alam Sekitar dan Perubahan Iklim diarahkan mencari langkah terbaik bagi mengatasi sebarang masalah ketika musim kemarau. Langkah itu termasuk mengkaji kaedah sesuai seperti yang digunakan di negara lain.

(Perdana Menteri Datuk Seri Anwar Ibrahim)

"Tak guna kepintaran, tak guna kebijaksanaan dan sumbangan yang Allah berikan itu dimanfaatkan dengan perancangan yang baik. Jadi dengar baik-baik saudara Nazmi tahun depan tidak mahu dengar masalah kemarau tiada air", katanya.Beliau berkata demikian ketika berucap merasmikan sambutan Hari Air Sedunia 2023 di Stadium Indera Mulia Ipoh. Dalam pada itu, bagi memastikan aspek pengurusan air dapat dikawal selia dengan baik, kerjasama Kerajaan Persekutuan dan Kerajaan Negeri perlu lebih erat.Kaedah pengurusan lama juga wajar ditambah baik dengan penggunaan teknologi lebih moden. "Bagaiman satu negeri dan negara air melimpah, tetapi ada beberapa tempat tiada air. Allah telah bagi kemudahan ini, tetapi tidak diurus dengan baik."Kerjasama sinergi kerajaan negeri dan persekutuan lebih kuat dan erat.Pemantauan kuasa perlu dimantapkan di persekutuan dan negeri hanya punya kuasa air", katanya.


18 Inisiatif kewangan bantu pelajar terjejas banjir

BUKIT MERTAJAM, 11 Mac- Kementerian Pendidikan (KPM) menyediakan 18 inisiatif kewangan bagi membantu murid yang terjejas banjir menjelang sesi pembukaan sekolah akan datang.  Ia turut melibatkan keperluan pendidikan dan kebajikan murid dengan mengambil kira bentuk bantuan bersesuaian untuk mereka terlibat. Menterinya, Fadhlina Sidek berkata antara isu yang diberi tumpuan membabitkan buku sekolah, pakaian seragam serta keperluan makanan dan minuman.

Beliau berkata Jabatan Pendidikan Negeri (JPN) dan Pejabat Pendidikan Daerah (PPD) akan melihat bantuan yang bersesuaian selepas permohonan dikemukakan pihak terlibat kepada sekolah. ""Contohnya, keadaan yang berlaku di Johor… kita ada 18 inisiatif kewangan yang boleh kita dahulukan untuk bantu mereka (pelajar), yang paling penting mereka dapat teruskan pembelajaran," katanya kepada pemberita selepas menghadiri program ‘Back to School Foccan' 2023 di sini.Tambahya, pelajar terjejas banjir juga tidak perlu memakai pakaian seragam sekolah.  Dalam majlis tersebut, kira-kira 100 kanak-kanak pesakit kanser menerima sumbangan sempena pembukaan sekolah akan datang.


Penggambaran filem: Malaysia terima pelaburan lebih RM1.02 bilion

JOHOR BAHRU, 11 Mac- Malaysia menerima pelaburan lebih RM1.02 bilion, hasil daripada persetujuan penggambaran filem di dalam negara setakat tahun ini.

Menteri Komunikasi dan Digital (KKD) Fahmi Fadzil memaklumkan, ia susulan pihak produksi terlibat melihat Malaysia mempunyai daya tarikan istimewa untuk penggambaran. Beliau berkata, setiap penggambaran dijalankan produksi, terutama dari luar negara, akan memberi kesan positif kepada ekonomi tempatan.Ia melibatkan kos penginapan, penyediaan makanan, tenaga kerja, serta pelakon tambahan daripada warga tempatan.

(Menteri Komunikasi dan Digital, Fahmi Fadzil)

"Di Iskandar Malaysia Studios, saya dapat lihat sendiri, betapa bagusnya fasiliti yang disediakan, khusus untuk penggambaran, sama ada filem ataupun siri, cereka atau siri, features or siri, dan bagaimana studio tersebut dimanfaatkan oleh syarikat tempatan dan juga syarikat antarabangsa", katanya semasa melawat Pejabat BERNAMA di Jalan Serampang, Johor Bahru. Semasa lawatan, Fahmi turut meminta Pertubuhan Berita Nasional Malaysia (Bernama) bekerjasama dengan Institut Penyiaran dan Penerangan Tun Abdul Razak (IPPTAR) untuk menghasilkan satu modul pelaporan Kewartawanan Digital dan Multimedia (MoJo).

Dalam pada itu, beliau turut menegaskan hak cipta terhadap karya lagu yang dimiliki oleh mana-mana artis dalam negara, perlu dihormati semua pihak.

Katanya, isu tular di media sosial baru-baru ini yang melibatkan seorang ahli politik menggunakan lagu artis tempatan tanpa kebenaran, bagi tujuan politik, boleh dijadikan pengajaran kepada semua.

Pengguna media sosial boleh menggunakan lagu yang bebas daripada hak cipta untuk digunakan dalam video di media sosial bagi mengelakkan isu tersebut.


Kecekapan bomba padam kebakaran kurangkan kerugian

IPOH, 11 Mac- Kecekapan anggota bomba memadam kebakaran mampu mengurangkan kerugian negara.Perdana Menteri Datuk Seri Anwar Ibrahim berkata tugas mereka bukan hanya menyelamat tetapi turut membantu memacu pertumbuhan ekonomi negara.Beliau berkata kerajaan akan sentiasa sedaya upaya menambah baik kelengkapan sedia ada menerusi peruntukan yang disalurkan.

(Perdana Menteri menyantuni anggota bomba cilik ketika hadir bagi merasmikan Balai Bomba dan Penyelamat Tambun)

“Bila saudara pergi pantas selamatkan satu rumah kedai selamatkan satu kilang, sumbangan saudara kepada ekonomi negara kerana kita tidak bergantung, tidak terpaksa menanggung kerugian."Jadi anak-anak muda dalam pasukan bomba ingat bukan hanya menyelamatkan nyawa, harta benda tapi membantu memacu pertumbuhan ekonomi” katanya ketika berucap merasmikan Balai Bomba dan Penyelamat (BBP) Tambun.Pembinaan bangunan secara “Design and Build” di atas tapak berkeluasan 17,197 meter persegi bernilai lebih RM13 juta.Pada majlis tersebut, Perdana Menteri turut mengumumkan penaiktarafan BBP Tambun daripada Balai Kategori D ke C.Ia sekaligus menjadikan Perak sebagai negeri kedua yang mempunyai bilangan balai bomba terbanyak iaitu sebanyak 35 buah balai.


Garis panduan penggambaran filem sedia ada masih terpakai

ISKANDAR PUTERI, 11 Mac- Garis panduan dan syarat penggambaran filem sedia ada masih terpakai bagi syarikat produksi luar negara yang mahu membuat penggambaran di negara ini.

Menteri Komunikasi dan Digital, Fahmi Fadzil berkata Kementerian Komunikasi dan Digital (KKD) akan menyemak terlebih dahulu sebelum membuat sebarang keputusan untuk melonggarkan syarat berkenaan.  "Kita kena seimbangkan antara keperluan dan kesesuaian undang-undang sedia ada dan kita perlu cara jalan ke depan.

"Jadi insha-Allah, saya sedia untuk mendengar apa yang perlu kita teliti dan buat keputusan kemudian. Ia melibatkan banyak perkara seperti isu kewangan. Di pihak produksi tidak semestinya, di pihak kita dan ini dalam mana-mana produksi ini banyak faktor bukan satu faktor sahaja', katanya. Beliau berkata demikian selepas lawatan ke Iskandar Malaysia Studio (IMS) di Iskandar Puteri, Johor.  Beliau turut berpuas hati dengan penyelenggaran dan fasiliti di Iskandar Malaysia Studios (IMS) yang menjadi studio terbesar dan penting di negara ini.

Ia dijangka menarik banyak syarikat produksi antarabangsa dari asia dan eropah yang akan memulakan penggambaran pada Mei dan Jun depan.


ISKANDAR PUTERI, 11 Mac- Dasar Perfileman Negara akan diteliti semula dan ditambah baik dalam usaha untuk mengembangkan industri perfileman dengan menarik lebih banyak pelabur antarabangsa.Langkah itu sekali gus memberi manfaat dari segi limpahan ekonomi setempat yang meningkat tiga kali ganda dan menambah nilai tenaga kerja tempatan.Menteri Komunikasi dan Digital Fahmi Fadzil berkata, usaha itu akan melibatkan beberapa kementerian, agensi dan pemain industri.

(Menteri Komunikasi dan Digital Fahmi Fadzil)

"Jadi bila kita dapat uruskan beberapa di peringkat kementerian dan FINAS bersama-sama dengan Kementerian Kewangan, saya percaya kita dapat tambah baik program FIMI."Insya-Allah pihak kementerian juga akan meneliti beberapa perkara, kerana kita bukan hanya mahu filem-filem yang produksinya dari luar untuk manfaatkan fasiliti di sini, kemudahan di sini tapi juga produksi-produksi, syarikat produksi tempatan", katanya. Beliau berkata demikian selepas mengadakan Lawatan ke Iskandar Malaysia Studio di Iskandar Puteri, Johor.Tambahnya, KKD sentiasa terbuka mendengar rintihan, luahan dan perkongsian pemain industri terkait perkara berbangkit mengenai kekangan dialami mereka.“Jadi insya-Allah pada 16 Mac ini, saya akan adakan satu sesi town hall khas bersama pemain industri kita termasuk para pelakon, krew produksi dan pihak berkaitan untuk mendengar sendiri apa yang mereka perlukan,” katanya.


JPS perkenal NAWABS, NaFFWS

IPOH, 11 Mac- Jabatan Pengairan Saliran (JPS) kini sedang dalam peringkat pelaksanaan fasa kedua membangunkan dua sistem pengurusan sumber air.  Sistem berkenaan, masing-masing water balance system (NAWABS) serta sistem amaran banjir (NaFFWS). Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata NAWABS merupakan satu sistem yang boleh diguna pakai untuk memantau kuantiti, kualiti dan penggunaan sumber air dalam lembangan sungai.  Beliau berkata demikian pada Sambutan Hari Air Sedunia 2023 di Stadium Indera Mulia di sini.

(Sistem berkenaan, masing-masing water balance system (NAWABS) serta sistem amaran banjir (NaFFWS))


KKM tawar lebih 4,000 jawatan tetap tahun ini

KOTA BHARU, 11 Mac- Kementerian Kesihatan Malaysia (KKM) sedia menambah perjawatan tetap sektor perubatan sekiranya mendapat peruntukan mencukupi daripada Kementerian Kewangan.  Timbalan Menteri Kesihatan, Lukanisman Awang Sauni berkata pihaknya sentiasa memberi perhatian serius mengenai perkara itu selain perbincangan bersama-sama Jabatan Perkhidmatan Awam (JPA). "Sesi 'townhall' bersama doktor perubatan turut diadakan dari masa ke masa untuk mendapat maklumat tentang permasalahan dihadapi.  "Isu perjawatan berkenaan tersebut akan diselesaikan secara berfasa termasuk mewujudkan jawatan kekal di fasiliti dan klinik baharu yang memerlukan khidmat dalam sektor perubatan. "Selepas ini, setiap tahun KKM akan menambah 1,500 perjawatan tetap."KKM juga akan mewujudkan perjawatan di fasiliti baru, memandangkan terdapat hospital dan klinik baru yang akan beroperasi. Menurut Lukanisman, lebih 4,900 kekosongan jawatan tetap akan ditawarkan tahun ini membabitkan perjawatan farmasi dan doktor pergigian.  Media sebelum ini melaporkan, kriteria pengambilan pegawai perubatan secara tetap akan diperketatkan bagi mengelakkan doktor yang tidak layak memasuki perkhidmatan kesihatan negara.

(Menurut Lukanisman, lebih 4,900 kekosongan jawatan tetap akan ditawarkan tahun ini membabitkan perjawatan farmasi dan doktor pergigian)


81.2% graduan Kolej Vokasional dapat pekerjaan - Fadhlina

NILAI,11 Mac- Sebanyak 81.2 peratus daripada 9,507 graduan Kolej Vokasional telah mendapat pekerjaan.Menteri Pendidikan, Fadhlina Sidek berkata keyakinan serta kemahiran yang spesifik dalam bidang kemahiran menjadikan graduan berkenaan berdaya saing.Mereka juga mampu mengisi perjawatan di sektor swasta serta bergerak sebagai tenaga mahir peneraju industri. "Kadar kebolehpasaran graduan Kolej Vokasional 2021 adalah sebanyak 99.16 peratus."Sebanyak 81.2 peratus graduan tahun 2022 yang bergraduasi pada 6 hingga 12 Mac telah mendapat pekerjaan sebelum konvokesyen.'Saya berbangga dengan semua graduan hari ini dan khususnya kementerian dalam memastikan kebolehpasaran hampir dijamin," katanya kepada pemberita di sini.


KPKT sasar buka 100 DTRC tahun ini

IPOH,11 Mac-Kementerian Pembangunan Kerajaan Tempatan (KPKT) menyasarkan sebanyak 100 Pusat Kitar Semula Pandu Lalu (DTRC) akan diwujudkan menjelang tahun ini. Menurut Menterinya, Nga Kor Ming, setakat ini KPKT telah mewujudkan 32 Pusat Kitar Semula Pandu Lalu (DTRC) di tujuh negeri yang menerima pakai Akta 672 dalam tempoh 100 hari pertama pembentukan Kerajaan Perpaduan.Tambahnya, pelaksanaan DTRC dilihat mampu menyumbang kepada peningkatan kadar kitar semula kebangsaan sebanyak 40 peratus menjelang 2025."Kita akan mewujudkan banyak Pusat kitar Semula Pandu Lalu di lokasi-lokasi strategik agar kadar bahan kitar semula setaraf dengan negara maju. Sasaran kita adalah 40 peratus menjelang 2025", katanya kepada media pada Majlis Perasmian Hari Landskap Negara 2023 (HLN2023) yang telah dirasmikan Perdana Menteri Datuk SeriAnwar Ibrahim di Taman DR Seenivasagam, di Ipoh.  DTRC yang dilaksanakan menerusi Perbadanan Pengurusan Sisa Pepejal dan Pembersihan Awam (SWCorp) merupakan inisiatif berkonsepkan mesra pengguna bagi menggalakkan orang ramai membudayakan amalan kitar semula.

(Menteri Pembangunan Kerajaan Tempatan (KPKT), Nga Kor Ming/Foto RTM)


KWSP sebagai cagaran hanya babitkan kes keperluan mendesak- PM

IPOH, 11 Mac- Keputusan membenarkan pengeluaran caruman Kumpulan Wang Simpanan Pekerja (KWSP) untuk dijadikan cagaran dibuat disebabkan beberapa keperluan mendesak.  Perdana Menteri berkata sekiranya permohonan itu munasabah ianya boleh dipertimbang dan diteliti mengikut syarat-syarat ditetapkan. Kerajaan mempertimbangkan keputusan tersebut selepas negara tidak lagi berhadapan dengan COVID-19.  "Ada beberapa kes yang saya sebut, ada kes yang mendesak contohnya walaupun dia ada wang tetapi tidak boleh bayar yuran pendidikan di luar negara, kes kes seperti itu diteliti, tetapi kita tidak benarkan diambil daripada caruman KWSP dan syaratnya ketat,"katanya selepas merasmikan Sambutan Hari Air Sedunia 2023 bertemakan Accelerating Change’ di Stadium Indera Mulia Ipoh.

(Perdana Menteri berucap pada Majlis Perasmian Sambutan Hari Air Sedunia 2023 bertemakan Accelerating Change’ di Stadium Indera Mulia Ipoh)


Banjir: Empat daerah di Johor masih terjejas

JOHOR, 11 Mac- Banjir di Johor menyebabkan seramai 44,779 penduduk masih ditempatkan di pusat pemindahan sementara (PPS), setakat pukul 12.00 tengah hari tadi.Jumlah itu dilihat berkurang berbanding 44,937 orang setakat pukul 8.00 pagi tadi. Menerusi kenyataan Jawatankuasa Pengurusan Bencana Negeri, ia melibatkan 12,683 keluarga di 169 PPS di empat daerah.  "Batu Pahat merekodkan penduduk terjejas paling ramai iaitu 39,951 orang di 115 PPS."Diikuti Muar, 2,534 orang di 19 PPS, Tangkak 1,662 orang di 17 PPS dan Segamat, 632 orang di 18 PPS.

"Enam sungai di Batu Pahat dan dua sungai di Muar merekodkan paras bahaya," katanya menerusi kenyataan.


PM panggil Perak, Pulau Pinang runding hal air

(Perdana Menteri merasmikan Sambutan Hari Air Sedunia 2023 bertemakan Accelerating Change’ di Stadium Indera Mulia Ipoh)

IPOH, 11 Mac- Perdana Menteri akan mengadakan rundingan bersama Menteri Besar Perak dan Ketua Menteri Pulau Pinang berhubung isu bekalan air mentah membabitkan kedua-dua negeri.  Menurut Perdana Menteri, sebarang keputusan mengenainya akan dimuktamadkan selepas semua kajian dibuat secara ilmiah dan saintifik. "Sedang dalam perbincangan, kerana tentunya Perak beri keutamaan kepada penduduk negeri sendiri, itu tidak salah cuma dasar, kita tengok apakah benar lebihannya banyak unjuran untuk keperluan lima tahun, 10 tahun itu semua dikaji secara ilmiah dan saintifik kemudian baru buat keputusan,"katanya. Beliau berkata demikian selepas merasmikan Sambutan Hari Air Sedunia 2023 bertemakan Accelerating Change’ di Stadium Indera Mulia Ipoh.  Datuk Seri Saarani sebelum ini tetap dengan pendirian tidak akan membekalkan air ke Pulau Pinang bawah Projek Skim Pemindahan Air dari Sungai Perak (SPRWTS).  Keputusan itu dibuat kerana sumber air hanya mencukupi untuk kegunaan dalam negeri.


Lebih 9,000 pesakit jalani dialisis setiap tahun-Zaliha

NILAI, 11 Mac-Jumlah pesakit yang menghidap Penyakit Tidak Berjangkit (NCD) dan Penyakit Buah Pinggang Kronik (CKD) kini sangat membimbangkan dengan lebih 9,000 pesakit dikenal pasti perlu menjalani rawatan dialisis setiap setahun. Menurut Menteri Kesihatan, Dr Zaliha Mustafa statistik kajian mendapati satu daripada setiap tujuh rakyat Malaysia mengalami penyakit buah pinggang kronik, menunjukkan ia perlu diambil perhatian serius.Beliau berkata, Tinjauan Kesihatan dan Morbiditi Kebangsaan 2019 pula mendapati 1.7 juta individu dalam negara menghidap tiga rangkaian NCD utama iaitu diabetes, hipertensi dan kolesterol tinggi manakala 3.4 juta lagi menghidap kombinasi mana-mana dua penyakit NCD itu.Sehubungan itu, dalam menangani kebimbangan peningkatan NCD dan CKD, Kementerian Kesihatan (KKM) komited dalam menghasilkan Kertas Putih Kesihatan (HWP) untuk merealisasikan pengharapan dan reformasi agenda kesihatan. Jelasnya, tumpuan utama KKM adalah untuk mengubah penjagaan pesakit kepada penjagaan kesihatan dengan meluaskan promosi dan pencegahan penyakit sebagai sebahagian daripada fokus baharu pengurusan NCD.  UPSOUND: "Tumpuan utama Kementerian adalah untuk mengubah penjagaan pesakit iaitu 'sick care' kepada penjagaan kesihatan iaitu 'health care'. Dengan memperluaskan promosi ataupun mempromosi kesihatan dan pencegahan iaitu menghindari penyakit sebagai sebahagian daripada fokus baharu terhadap pengurusan NCD", kata Zaliha.  Beliau berucap demikian pada Sambutan Hari Buah Pinggang Sedunia di Nilai.  Dianggarkan, lebih 850 juta individu di seluruh dunia menghidap penyakit buah pinggang.

(Menteri Kesihatan, Dr Zaliha Mustafa/Foto RTM)


Malaysia Madani: Pembangunan adil, seimbang untuk semua golongan

(Perdana Menteri Datuk Seri Anwar Ibrahim berucap pada Majlis Perasmian Sambutan Hari Landskap Negara 2023 Peringkat Kebangsaan di Taman D.R. Seenivasagam, hari ini / BERNAMA)

IPOH, 11 Mac- Pelaksanaan konsep Malaysia MADANI mesti menitiberatkan keseimbangan komunIti dalam pembangunan supaya pemacuan pertumbuhan dapat dirasai semua golongan.  Jelas Perdana Menteri, mercu tanda pembangunan sesebuah masyarakat tidak seharusnya terkenal dengan bangunan tinggi semata-mata.Beliau berkata konsep Malaysia Madani perlu diperjelas untuk untuk kefahaman kepada masyarakat.  "Kerana bila kita bicara soal pembangunan, pembangunan ini pembangunan rakyat dan sekitar. Kita perbarui dalam Malaysia Madani mengenai kefahaman tentang apa erti pembangunan supaya pertumbuhan pemacuan pertumbuhan itu untuk semua,"katanya ketika berucap pada Majlis Perasmian Hari Landskap Negara 2023 (HLN2023) di Taman DR Seenivasagam, di Ipoh.  Pada majlis itu turut diumumkan sejenis spesis orkid hibrid baharu yang dinamakan Aranda PMX-Anwar sempena nama Perdana Menteri Datuk Seri Anwar Ibrahim. Sejambak orkid berkenaan telah diserahkan oleh Menteri Pembangunan Kerajaan Tempatan Nga Kor Ming kepada Anwar selepas Perdana Menteri menyempurnakan majlis perasmian itu. Ia dinamakan sedemikian bagi meraikan smbolik warna kuning-oren spesis berkenaan, yang menggambarkan kegembiraan, optimistik dan semangat seperti mana karakter Perdana Menteri. Aranda PMX-Anwar merupakan kacukan induk betina, Aranda Tecnokraft, yang merupakan hibrid orkid integenerik daripada kacukan Aranda Khaw Phaik Suan dan Vanda Memoria Choo Lalkeun, manakala induk jantan, Aranda Sayan, juga adalah hibrid orkid integenerik berwarna kuning kacukan di antara Vanda Medasand dan orkid liar Arachnis hookeriana.Kacukan baharu itu berbunga kali pertama pada 5 Mac 2013. Hibrid jenis itu telah didaftarkan dengan Penguatkuasa Pendaftaran Antarabangsa Hibrid Orkid di England.Ciri-ciri bunga bewarna kuning-oren terang mewarisi sifat induk jantan dengan kelopak tebal, berbentuk hampir bulat dan tersusun cantik dengan bibir bunga bewarna oren kemerahan. Bibir bunga yang agak panjang dan warna oren kemerahan ini menyerlahkan keseluruhan jambangan bunga di pokok. Bunga ini bersaiz sederhana dengan saiz berukuran diantara 3.0 ke 4.5 sentimeter dan susunan jambak bunga berbentuk spiral dengan tangkai bunga berukuran sederhana di antara 28 hingga 30 sentimeter panjang.Setangkai bunga mengeluarkan 8 hingga 12 kuntum bunga yang tahan lebih lima minggu di pokok.

(Perdana Menteri Datuk Seri Anwar Ibrahim (tengah) menerima spesis orkid hibrid baharu yang dinamakan sebagai Aranda PMX-Anwar daripada Menteri Pembangunan Kerajaan Tempatan Nga Kor Ming (kiri) pada majlis perasmian Sambutan Hari Landskap Negara 2023 Peringkat Kebangsaan di Taman Dr Seenivasagam hari ini /BERNAMA)


Cegah kanser melalui gaya hidup sihat

PUTRAJAYA, 11 Mac- Kanser merupakan salah satu daripada lima sebab utama kematian di Malaysia. Beban penyakit kanser dijangka akan terus meningkat disebabkan oleh prevalen faktor-faktor risiko penyakit tidak berjangkit yang tinggi dan populasi menua di Malaysia.Bagaimanapun, Menteri Kesihatan, Dr.Zaliha Mustafa berkata penyakit itu boleh dicegah melalui amalan gaya hidup sihat dan pengesanan awal."Berdasarkan Pertubuhan Kesihatan Sedunia (WHO), hampir 30 hingga 50 peratus penyakit kanser boleh dicegah melalui amalan pemakanan sihat, melakukan aktiviti fizikal, tidak merokok serta mengelakkan pengambilan alkohol secara berlebihan. "Ia boleh dikesan daripada awal dan mempunyai harapan untuk sembuh sekiranya mendapatkan rawatan."Orang ramai diminta tampil menjalani ujian saringan dan tidak melengah-lengahkan rawatan penyakit itu."Orang ramai juga diminta tidak terpengaruh dengan rawatan alternatif yang belum dibuktikan keberkesanannya," katanya kepada pemberita di sini.


Kemas kini MetMalaysia: Amaran hujan berterusan tahap buruk di Sarawak

KUALA LUMPUR, 11 Mac- Jabatan Meteorologi Malaysia (MetMalaysia) mengeluarkan amaran hujan berterusan tahap buruk di Sarawak hingga esok. MetMalaysia, dalam kemas kini pukul 11.40 pagi tadi memaklumkan keadaan itu diramal berlaku di Kuching, Samarahan dan Asajaya.Semenatara hujan berterusan tahap waspada dijangka berlaku Serian, Samarahan dan Simunjan juga sehingga esok.Amaran Hujan Berterusan (Buruk) dikeluarkan apabila terdapat tanda-tanda yang menunjukkan hujan lebat berterusan dijangka berlaku dengan jumlah hujan melebihi 60 mm dalam tempoh enam jam.Amaran Hujan Berterusan (Waspada) dikeluarkan apabila terdapat tanda-tanda yang menunjukkan hujan/ribut petir sedang/dijangka berlaku melebihi enam jam dalam tempoh tersebut di sesuatu kawasan.


'Meta Creator Academy' galak perkembangan e-dagang

KUALA LUMPUR, 11 Mac- Pengenalan 'Meta Creator Academy' akan menggalakkan perkembangan e-dagang yang lebih pesat di negara ini.Perbadanan Ekonomi Digital Malaysia, MDEC optimis, inisiatif Meta Malaysia itu akan merangsang ekonomi digital menyumbang lebih tinggi kepada Keluaran Dalam Negara Kasar menerusi penciptaan kandungan.Menurut Ketua Pegawai Pelaburan Digital MDEC, Raymond Siva, sejajar permintaan yang meningkat dalam e-dagang, ekonomi digital menyumbang 23.2% kepada KDNK tahun lalu dan dijangka melonjak kepada 25.5% menjelang 2025."Ia seperti termaktub dalam Rangka Tindakan Ekonomi Digital. Ia telah mencapai 23.2% tahun lepas. Jadi kita jangka angka ini akan meningkat. Sumbangannya daripada e-dagang."Ekonomi pencipta kandungan semakin meningkat. E-dagang ini melibatkan jualan termasuk Instagram, Facebook dan ramai pempengaruh melibatkan diri dalam rangkaian ini melakukan aktiviti perdagangan,"katanya.Beliau berkata demikian kepada media selepas pelancaran Meta Creator Academy di ibu negara.Menerusinya, pencipta kandungan yang berada di peringkat permulaan kerjaya akan dilatih dan didedahkan dengan cara-cara menggunakan peralatan digital bagi menarik lebih ramai penonton selain membina jenama mereka tersendiri.

(Ketua Pegawai Pelaburan Digital MDEC, Raymond Siva)